**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 5 Μαρτίου 2019, ημέρα Τρίτη και ώρα 16.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: «Συνέχιση της Επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις». (3η συνεδρίαση)

  Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, ο Υφυπουργός Περιβάλλοντος και Ενέργειας, κ. Γεώργιος Δημαράς, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ριζούλης Ανδρέας, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Αυλωνίτου Ελένη, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Χαρακόπουλος Μάξιμος, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Σαχινίδης Ιωάννης, Τάσσος Σταύρος, Μανωλάκου Διαμάντω, Λαμπρούλης Γεώργιος, Γεωργιάδης Μάριος, Αμυράς Γεώργιος, Κατσίκης Κωνσταντίνος και Μίχος Νικόλαος.

**ΧΑΡΑ ΚΑΦΑΝΤΑΡΗ (Προεδρεύουσα της Επιτροπής):** Κυρίες και κύριοι συνάδελφοι, ξεκινάμε την συνεδρίαση της Επιτροπής, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις».

Βρισκόμαστε στην 3η συνεδρίαση επί των άρθρων και στην β΄ ανάγνωση. Πριν προχωρήσουμε θα ψηφίσουμε επί της αρχής. Το λόγο έχει η Εισηγήτρια του ΣΥΡΙΖΑ, κυρία Γκαρά.

**ΑΝΑΣΤΑΣΙΑ ΓΚΑΡΑ (Εισηγήτρια του ΣΥ.ΡΙΖ.Α.):** Ναι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Από τη Ν.Δ., το λόγο έχει, ο κ. Κατσαφάδος, διότι δεν παρίσταται εδώ ο κ. Σκρέκας, που είναι ο Εισηγητής της.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Επιφυλασσόμαστε και επί της αρχής και επί των άρθρων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Αρβανιτίδης, Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ..

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Επιφυλασσόμαστε για την Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σαχινίδης, Ειδικός Αγορητής του Λαϊκού Συνδέσμου «Χρυσή Αυγή».

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου «Χρυσή Αυγή»):** Καταψηφίζουμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μανωλάκου, Ειδική Αγορήτρια του Κ.Κ.Ε..

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Καταψηφίζουμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Η Ένωση Κεντρώων δεν παρίσταται για να ψηφίσει.

Με βάση την εικόνα στην αίθουσα και τις τοποθετήσεις των Κομμάτων, γίνεται δεκτό κατά πλειοψηφία το σχέδιο νόμου. Υπάρχει αντίρρηση σε αυτό;

**ΠΟΛΛΟΙ ΒΟΥΛΕΥΤΕΣ:** Όχι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Αφού δεν υπάρχει αντίρρηση, προχωράμε στις Εισηγήσεις των Κομμάτων.

Το λόγο έχει η κυρία Γκαρά, Εισηγήτρια του ΣΥΡΙΖΑ.

**ΑΝΑΣΤΑΣΙΑ ΓΚΑΡΑ (Εισηγήτρια του ΣΥ.ΡΙΖ.Α.):** Κυρίες και κύριοι συνάδελφοι, ολοκληρώνοντας με αυτήν τη συνεδρίαση τη διαδικασία της συζήτησης του παρόντος νομοσχεδίου, θα επικεντρωθώ στα βασικά σημεία των τεσσάρων θεμάτων που έχει το πολυνομοσχέδιο και αφορά στη ΔΕΠΑ, στη γεωθερμία, στο ΙΓΜΕ και σε άλλες διατάξεις και θα σταθώ σε αυτές που θεωρούμε πως έχουν ιδιαίτερη σημασία, δηλαδή τα ενεργειακά, τα χωροταξικά, αλλά και πολεοδομικά ζητήματα. Άλλωστε, οι εισηγήσεις, αλλά και η συζήτηση επί της αρχής, ήταν αρκετά αναλυτικές, συμπεριλαμβανομένων και των θετικών παρεμβάσεων των εκπροσώπων των φορέων.

Άρα, το παρόν σχέδιο νόμου εισάγει για πρώτη φορά ένα νέο θεσμικό πλαίσιο σε ένα σημαντικό κλάδο στον ενεργειακό τομέα, αυτόν της γεωθερμίας, στην οποία θέλουμε να δώσουμε μεγάλη ώθηση.

Στη συνέχεια, επιλύει το πρόβλημα του ΙΓΜΕ που μας ταλαιπώρησε στο παρελθόν, αντικαθιστώντας το με ένα νέο δημόσιο φορέα και ταυτόχρονα, εισάγει διατάξεις στην ενέργεια, τη χωροταξία και την πολεοδομία, οι οποίες επιλύουν επιμέρους θέματα που έχουν προκύψει από τη δυσλειτουργία στον ενεργειακό τομέα και την καταπάτηση αρχών που είχαν οι προηγούμενοι νόμοι.

Εκτός αυτού, ενισχύεται ακόμη περισσότερο η πολιτική μας απέναντι στην αυθαίρετη δόμηση, η οποία θεωρούμε ότι, πλέον, οριστικά και αμετάκλητα πρέπει να ανήκει στο παρελθόν. Τέλος, οριοθετεί και διατυπώνει όλη τη διαδικασία του ιδιοκτησιακού διαχωρισμού της ΔΕΠΑ.

Επειδή καθ’ όλη τη διάρκεια της επεξεργασίας του νομοσχεδίου ακούστηκαν αρκετές ανακρίβειες, σχετικά με τη συνολική πολιτική της κυβέρνησης σε ό,τι αφορά τις αποκρατικοποιήσεις, θα ήθελα αρχικά να σημειώσω για ακόμα μια φορά, πως οι επιλογές μας στον τομέα αυτόν αποδεικνύουν σε κάθε περίπτωση, πως για εμάς αποτελεί προτεραιότητα να διασφαλίζεται η παρουσία του δημοσίου σε όλες τις διαδικασίες, ενώ παράλληλα εργαζόμαστε σκληρά για την προσέλκυση ισχυρών επενδύσεων και την εξασφάλιση υψηλών τιμημάτων υπέρ του δημοσίου.

Ωστόσο, μετά από σκληρή διαπραγμάτευση, καταφέραμε να διατηρούμε τις βασικές υποδομές, υπό δημόσιο έλεγχο, όπως και τα δίκτυα φυσικού αερίου. Το σημαντικό, όμως, είναι πως με αυτό το νομοσχέδιο, ουσιαστικά, ολοκληρώνεται ένας μεγάλος κύκλος προαπαιτούμενων αποκρατικοποιήσεων, ενώ παράλληλα προωθούνται μεγάλες επενδύσεις σε κρίσιμους και αναπτυσσόμενους τομείς.

Αναλυτικότερα, σε ό,τι αφορά διατάξεις του νομοσχεδίου. Ξεκινάω με τον ιδιοκτησιακό διαχωρισμό της ΔΕΠΑ. Θα ήθελα να υπενθυμίσω στους συναδέλφους, πως το γεγονός ότι το κράτος διατηρεί το 51% στα δίκτυα ηλεκτρισμού και φυσικού αερίου αποτελεί βασική προσέγγιση της κυβέρνησής μας, καθώς σύμφωνα με το μοντέλο που εφαρμόζεται και στις περισσότερες ευρωπαϊκές χώρες, σκοπός είναι να προχωρήσουμε σε αποκρατικοποίηση των εμπορικών και μόνο δραστηριοτήτων, οι οποίες έτσι και αλλιώς, γίνονται σε ένα πλαίσιο ρυθμίσεων για την απελευθέρωση της αγοράς ενέργειας.

Σε αυτό το πλαίσιο και με τη διατήρηση υπό δημόσιο έλεγχο των υποδομών ενισχύεται και η επέκταση του δικτύου φυσικού αερίου, καθώς δεν υπάρχει πλέον ανάγκη να υπάρξει μια ιδιωτική εταιρεία, η οποία θα αναλάβει το έργο, αλλά θα υπάρχει μεγαλύτερη ευελιξία και ταχύτητα, ώστε πιο άμεσα και με μεγαλύτερα πλεονεκτήματα για το δημόσιο συμφέρον να επεκτείνουμε τα δίκτυά σε περισσότερες περιοχές της χώρας.

Όσον αφορά στους εργαζόμενους, είναι ευρέως γνωστό, πως το εργασιακό καθεστώς που επικρατεί στην ΔΕΠΑ δεν είναι το ενδεδειγμένο, καθώς ένας πολύ μικρός αριθμός εργαζομένων είναι μόνιμοι και υπάρχει ένας υπερπολλαπλάσιος αριθμός εργολαβικών εργαζομένων, γεγονός που δυσχεραίνει την εύρυθμη λειτουργία μιας τόσο σημαντικής ενεργειακής εταιρίας.

Για το λόγο αυτό με τις διατάξεις του νομοσχεδίου δίνουμε τη δυνατότητα στους εργολαβικούς εργαζόμενους που καλύπτουν πάγιες και διαρκείς ανάγκες των εταιριών να συνάψουν συμβάσεις αορίστου χρόνου κατά τη διάρκεια αυτής της μετάβασης, ώστε να επιλυθεί ένα από τα βασικά τους προβλήματα.

Επιπλέον, με τις διατάξεις του σχεδίου νόμου καθίσταται σαφές, πως ο ιδιοκτήτης των δικτύων διανομής φυσικού αερίου, πρέπει να είναι ανεξάρτητος από συμφέροντα προμήθειας, εμπορίας και παραγωγής. Δεν μπορούν, επομένως, να αποκτήσουν τον έλεγχο στη ΔΕΠΑ υποδομών, εταιρείες που δραστηριοποιούνται στην παραγωγή ή προμήθεια φυσικού αερίου και ηλεκτρισμού στην Ελλάδα. Αυτό, ωστόσο δεν αποκλείει τη συμμετοχή τους σε αυτή τυχόν αρνητικών επενδυτών με μειοψηφική συμμετοχή, δηλαδή, μέσω του προς πώληση 14%, καθώς το ποσοστό του δημοσίου δεν πρόκειται ποτέ να πέσει κάτω του 51%.

Το σχέδιο νόμου, ορίζει επίσης, τι θα περιλαμβάνει το χαρτοφυλάκιο καθεμιάς εκ των δύο εταιριών. Ότι αμφότερες οφείλουν το αργότερο εντός τριών μηνών από τη διάσπαση να έχουν απορροφήσει τις θυγατρικές τους, ενώ περιγράφει τα επιμέρους λογιστικά και φορολογικά θέματα του εταιρικού μετασχηματισμού, όπως για παράδειγμα, την έκδοση νέων μετοχών από τη ΔΕΠΑ υποδομών, αντίστοιχης ονομαστικής αξίας που θα παραδοθούν απευθείας στους μετόχους της σημερινής εταιρίας.

Σε ό,τι αφορά, τώρα, την νέα Γεωλογική Αρχή. Η νέα αυτή Αρχή γεωλογικών και μεταλλευτικών ερευνών έχει να καλύψει ένα κενό πολλών ετών στη μη δραστηριοποίηση του κράτους σε μείζονα ζητήματα γεωργικού ενδιαφέροντος. Αποσκοπώντας σε έναν εκσυγχρονισμό του ΙΓΜΕ, με τη διασαφήνιση του ρυθμιστικού και εποπτικού ρόλου καθορίζοντας σε ποιες δραστηριότητες θα έχει ρυθμιστικό ρόλο, σε ποιες εποπτικό, μετατρέπουμε τον φορέα σε Νομικό Πρόσωπο Δημοσίου Δικαίου με νέες διευθύνσεις, πολύ πιο συγκροτημένο, με νέες αρμοδιότητες σε ό,τι αφορά θέματα που εκπορεύονται από την κλιματική αλλαγή, με τον έλεγχο ποιότητας υπεδάφους και υπογείων υδάτων, με τον έλεγχο γεωθερμικών πεδίων των μεταλλείων και των λατομείων και άλλα θέματα που πριν δεν ήταν στην αρμοδιότητα του ΙΓΜΕ. Η μετατροπή του σε Νομικό Πρόσωπο Δημοσίου Δικαίου ως Δημόσια Αρχή, εναρμονίζεται με την επικρατούσα ευρωπαϊκή πρακτική. Διασφαλίζεται, ενισχύεται και κυρίως, προστατεύεται από ίδια συμφέροντα η έρευνα, ενώ εξασφαλίζονται και σημαντικά κονδύλια για αυτή.

Επιτρέψτε μου, να επαναλάβω, καθώς το θεωρώ ιδιαίτερα σημαντικό, πως παρόλο που το ΙΓΜΕ καταργείται ως δομή, ως φορέας, όλοι οι εργαζόμενοι διασφαλίζονται πλήρως διατηρώντας τις θέσεις εργασίας τους με την ίδια έννομη σχέση, καθώς εντάσσονται σε τακτικές οργανικές θέσεις της νέας Αρχής, αναγνωρίζεται ο χρόνος προϋπηρεσίας τους για μισθολογική και βαθμολογική κατάταξη, προστατεύεται η προσωπική διαφορά των αποδοχών τους και εφαρμόζονται όλες οι προστατευτικές διαδικασίες του Δημοσιοϋπαλληλικού Δικαίου.

Επίσης, θα ήθελα να υπενθυμίσω, πως από την παρούσα κυβέρνηση επιλύθηκε το ζήτημα με τις προσφυγές των συνταξιούχων προς το ΙΓΜΕ για το συνταξιοδοτικό θέμα ιδιωτικής ασφάλισης πετυχαίνοντας έναν συμβιβασμό με αυτούς που είχαν κάνει τις αγωγές στο μισό ύψος από τις συνολικές διεκδικήσεις και επίσης, πετύχαμε μια σημαντική αναμόρφωση και αύξηση των μισθών στο Ινστιτούτο έπειτα από τις υπερβολικές δύο συνεχείς περικοπές που είχαν υποστεί οι εργαζόμενοι τα προηγούμενα χρόνια.

Τέλος, διασφαλίζεται η συνέχιση όλων των έργων ΕΣΠΑ και όλων των συμβάσεων έργων και προγραμμάτων που είχε αναλάβει το ΙΓΜΕ με σκοπό την ομαλή συνέχιση και ολοκλήρωσή τους. Προχωρώντας στον τρίτο και σημαντικότερο, ίσως, τομέα, τη γεωθερμία.

Η γεωθερμία ως μία από τις πιο δυναμικές μορφές Ανανεώσιμων Πηγών Ενέργειας και παρά τη δυναμική της σε περιβαλλοντικό και αναπτυξιακό επίπεδο είναι ευρέως γνωστό, πως δεν έχει αξιοποιηθεί καθόλου αποτελεσματικά στο παρελθόν, παρά τα πολλαπλά οφέλη της και παρά τις τεχνολογικές εξελίξεις και καινοτομίας, οι οποίες έχουν καταστήσει δυνατή την αποδοτική εκμετάλλευσή της.

Με το παρόν νομοσχέδιο, όμως, και με τις διατάξεις που απλουστεύουν τη διαδικασία έκδοσης αδειών για την αξιοποίηση των γεωθερμικών πεδίων, ουσιαστικά θεωρούμε πως μπορεί έμπρακτα και χειροπιαστά να συμβάλει στην οικονομική ανάπτυξη σε τοπικό και εθνικό επίπεδο, στη δημιουργία νέων θέσεων εργασίας, ιδίως σε μικρές και τοπικές κοινωνίες, στη μείωση χρήσης ορυκτών καυσίμων σε εθνικό επίπεδο, στη μείωση εκπομπών αερίων του θερμοκηπίου, στην αειφόρο ανάπτυξη των τοπικών κοινωνιών, στην παραγωγή εκτός εποχής αγροτικών προϊόντων, στη μείωση εισαγωγών και στην αύξηση των εξαγωγών αγροτικών προϊόντων σε εθνικό επίπεδο, στην περαιτέρω αύξηση του ιαματικού τουρισμού και άλλες δράσεις.

Με το νομοσχέδιο για τη γεωθερμική ενέργεια το θεσμικό πλαίσιο εκσυγχρονίζεται λαμβάνοντας υπόψη τις διεθνείς πρακτικές, γίνεται ευέλικτο, ώστε να απελευθερώνεται το γεωθερμικό δυναμικό στο τοπικό παραγωγικό δυναμικό και θέτει αυστηρούς κανόνες, ώστε να αποτραπούν οι αρνητικές εμπειρίες προηγούμενων ετών και να καλλιεργηθεί κλίμα εμπιστοσύνης στις τοπικές κοινωνίες για την αξιοποίηση αυτής της μορφής Ανανεώσιμων Πηγών Ενέργειας.

Λαμβάνοντας υπόψη την τεράστια δυναμική που έχει για τη χώρα, αλλά και τις καλές πρακτικές που έχουν ακολουθήσει και άλλες ευρωπαϊκές χώρες στον τομέα αυτόν βάζουμε σε πρώτο πλάνο τη γεωθερμία ως Ανανεώσιμη Πηγή Ενέργειας, η οποία θα αποτελέσει αναπόσπαστο κομμάτι μετάβασης και ενίσχυσης της χώρας μας προς μια ενεργειακή ανοδική πορεία με αμέτρητα συγκριτικά πλεονεκτήματα.

Τέλος, θα ήθελα, συνοπτικά, να αναφερθώ σε ορισμένες θετικές διατάξεις για την ενέργεια, τη χωροταξία και την πολεοδομία, τις οποίες θεωρούμε ιδιαίτερα σημαντικές, γι' αυτό και τις τονίζουμε.

Ενεργειακός συμψηφισμός των Ο.Τ.Α. Α΄ και Β΄ Βαθμού με ανάγκες φτωχών νοικοκυριών και κοινωφελών επιχειρήσεων, σχολικών μονάδων, κέντρων υγείας, νοσοκομείων για σκοπούς δημόσιου συμφέροντος.

Ορισμός, τιμή αναφοράς για φωτοβολταϊκούς σταθμούς με προσαύξηση επί της μεσοσταθμικής τιμής των δημοπρασιών της ίδιας τεχνολογίας της περασμένης χρονιάς ύψους 5% για εγκατεστημένη ισχύ έως 500 KW και 10% για σταθμούς ενεργειακών κοινοτήτων με εγκατεστημένη ισχύ 1 MW.

Επίσης, αντιμετωπίζεται η κατάτμηση των έργων Ανανεώσιμων Πηγών Ενέργειας. Κάθε Φυσικό ή Νομικό Πρόσωπο μπορεί να κατέχει άμεσα ή έμμεσα έως δύο έργα με δυνατότητα σύναψης σύμβασης ενίσχυσης εκτός διαγωνισμών, ενώ οι ενεργειακές κοινότητες μπορούν να κατέχουν αντίστοιχα έργα συνολικής ισχύος έως 18 MW.

Θεσμοθετούνται τα παρατηρητήρια υδρογονανθράκων για το περιβάλλον και την ασφάλεια έρευνας και εκμετάλλευση έρευνας και υδρογονανθράκων και απαγορεύεται η εκμετάλλευση σχιστολιθικού πετρελαίου και αερίου.

Τέλος, εισάγεται μια σειρά ρυθμίσεων για το Κτηματολόγιο που αφορούν στην απαλλαγή από τέλη και απλοποίηση των διαδικασιών. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΛ – ΔΗΜΑΡ):** Κυρίες και κύριοι συνάδελφοι, αυτές τις μέρες με το παρόν νομοσχέδιο έγινε αντιληπτό ότι μόνο σε συνθήκες κανονικότητας δεν έχουμε επιστρέψει. Η Κυβέρνηση έφερε στη Βουλή με συνοπτικές επείγουσες διαδικασίες ψήφισης ένα πολυνομοσχέδιο με κρίσιμα ενεργειακά ζητήματα. Μέσα σε δύο - τρεις μέρες το Κοινοβούλιο καλείται να διαμορφώσει το σκηνικό για την επόμενη δεκαετία της αγοράς φυσικού αερίου με το σπάσιμο της ΔΕΠΑ.

Στο ίδιο νομοσχέδιο έρχονται διατάξεις για τη γεωθερμία, το νέο φορέα που θα αντικαταστήσει το ΙΓΜΕ, το Κτηματολόγιο και τα αυθαίρετα και διάφορες ρυθμίσεις για φωτοβολταϊκά και αιολικά και μπόνους ίσως την τροπολογία για τα κόκκινα δάνεια. Με μια υποκριτική επίκληση του επείγοντος η Κυβέρνηση δεν θέλει να συζητηθεί διεξοδικά η βασική πολιτική της επιλογή τόσο για το φυσικό αέριο, όσο και για το νέο ΙΓΜΕ, η οποία πολιτική συνοψίζεται σε ένα επικίνδυνο δόγμα και μείγμα κρατικοποίησης με νεοφιλελεύθερες εξυπηρετήσεις.

Και στα δύο θέματα ακολουθεί μια πολιτική, που ως βιτρίνα βάζει το ψευδεπίγραφο επιχείρημα της διασφάλισης υπό δημόσιο έλεγχο των υποδομών, αλλά από «πίσω παίζει παιχνίδια» με ιδιώτες. Λέω ψευδεπίγραφο, γιατί το μοντέλο ανάπτυξης και διαχείρισης των υποδομών φυσικού αερίου, το οποίο εφαρμόζεται από το ελληνικό δημόσιο και τη ΔΕΠΑ με επιτυχία είκοσι χρόνια τώρα στη χώρα μας, έχει προσελκύσει ιδιωτικές επενδύσεις πάνω από 400 εκατ. και έχει ως βασική αρχή το γεγονός ότι η ιδιοκτησία των υποδομών που κατασκευάζονται ανήκουν στο ελληνικό δημόσιο, το οποίο παραχωρεί τη χρήση τους και το μάνατζμεντ σε εταιρείες που τις κατασκευάζουν και τις λειτουργούν για συγκεκριμένη χρονική περίοδο.

Στο δε ΙΓΜΕ επικαλείται στην αιτιολογική έκθεση για την κατάργηση του ως νομικό πρόσωπο ιδιωτικού δικαίου και τη μετατροπή του σε νομικό πρόσωπο δημοσίου δικαίου, λόγους που συνδέονται με την έρευνα δημοσίου συμφέροντος, πράγμα που είναι τελείως προσχηματικό, δεδομένου ότι από το 1976 που ιδρύθηκε το ΙΓΜΕ ουδέποτε δημιουργήθηκε πρόβλημα νομιμότητας της δραστηριότητάς του και των ερευνών του.

Προκύπτει το ερώτημα, γιατί η Κυβέρνηση δεν συνεχίζει την παραπάνω αποτελεσματική πρακτική τόσων χρόνων στη ΔΕΠΑ; Γιατί το νομοσχέδιο κινείται στην ακριβώς αντίθετη κατεύθυνση, εκχωρώντας το 49% της ιδιοκτησίας των παγίων στους ιδιώτες και αφαιρεί από αυτούς τη διοίκηση; Ας ξεκαθαρίσει, λοιπόν, η Κυβέρνηση τι επιδιώκει, θέλει το κράτος σε θέση μάνατζερ ή ένα κράτος που θα διαφυλάσσει το περιουσιακό του στοιχείο, στην προκειμένη περίπτωση τις υποδομές και θα έχει λόγο επί των προγραμμάτων ανάπτυξης; Τραγική προχειρότητα, έλλειψη πολιτικού προσανατολισμού και επιπολαιότητα, αν δεν είναι μεγαλειώδες παίγνιο συμφερόντων.

Γιατί η Κυβέρνηση, λοιπόν, καταργεί ένα Ερευνητικό Ινστιτούτο παραδίδοντας τη μεταλλευτική έρευνα σε πολυεθνικές εταιρείες, μετατρέποντάς το σε μια δημόσια στην ουσία υπηρεσία, διογκώνοντας τη γραφειοκρατική του δομή και επιβαρύνοντας τον Κρατικό Προϋπολογισμό;

Η απάντηση σε όλα τα παραπάνω ερωτήματα είναι, γιατί δυστυχώς διακατέχεται από ένα ιδιότυπο βαλκανικό κρατικό καπιταλισμό, θέλοντας να επιβάλει ένα μοναδικό μείγμα εντατικοποίησης και νεοφιλελεύθερου ξεπουλήματος μαζί, με το αποτέλεσμα αυτών των πολιτικών της επιλογών να μην έχει καμία σχέση με το όποιο προοδευτικό προφίλ, που τελευταία νοιάζεται, θέλει και διατυμπανίζει ότι αποκτά.

Ξανατονίζω ότι στον τομέα του φυσικού αερίου η Κυβέρνηση προχωρά σε ένα σπάσιμο και έναν περιττό ιδιοκτησιακό διαχωρισμό της ΔΕΠΑ, σε ΔΕΠΑ Υποδομών και ΔΕΠΑ Εμπορίας που οδηγεί με μαθηματική ακρίβεια σε δύο προβληματικές εταιρείες. Μια προβληματική και δυσκίνητη κρατική ΔΕΠΑ Υποδομών που θα κρατήσει την πλειοψηφία το κράτος, πουλώντας ένα μικρό ποσοστό σε ιδιώτες και μια αραιωμένη ΔΕΠΑ Εμπορίας, που δύσκολα για μας θα βρει αξιόλογο τίμημα από ιδιώτες αγοραστές.

Φοβάμαι ότι θα είμαστε στο ίδιο έργο θεατές, όπως ακριβώς και με την αποεπένδυση της Δ.Ε.Η., όπου ένα χρόνο μετά ακόμα ψάχνουμε αγοραστές και πάμε από παράταση σε παράταση και ας προειδοποιούσαμε εμείς τότε ότι αυτή η μεθόδευση είναι πρωτοφανής και δεν έχει ξαναδοκιμαστεί. Έτσι και τώρα η Κυβέρνηση επιμένει, εν ονόματι της δήθεν διακράτησης των δικτύων υπό δημόσιο έλεγχο, στην πώληση μιας αποδυναμωμένης ΔΕΠΑ Εμπορίας, φορτωμένης με χρέη και χωρίς καθαρές και ουσιαστικές ρυθμίσεις για τους εργαζόμενους, μόνιμους και συμβασιούχους, που αν μείνουν ως έχουν, ούτε το εργασιακό τους μέλλον διασφαλίζουν, ούτε στον ιδιώτη την καθιστούν ελκυστική για να δώσει ένα μεγάλο εύλογο τίμημα αγοράς και μάλιστα, χωρίς να έχει προηγηθεί η οριστικοποίηση της πώλησης των ΕΛΠΕ, τα οποία κατέχουν το 35% της ΔΕΠΑ και βρίσκονται και αυτά τώρα σε διαδικασία πώλησης με τα δικά τους ζητήματα που πρέπει και αυτά να αποσαφηνιστούν.

Πέραν αυτών, είναι αδύνατη λειτουργικά, αλλά και τεχνικά επικίνδυνη η επιδίωξη του νομοσχεδίου να λειτουργήσει η ΔΕΠΑ Υποδομές, ως μια αμιγώς κρατική επιχείρηση. Η ΔΕΠΑ Υποδομές θα υποχρεούται να λειτουργεί, να συντηρεί και να κατασκευάζει τις υποδομές, υπό ένα υπερβολικά βαρύ και δυσκίνητο νομικό καθεστώς που επιβάλλει ο νόμος περί δημοσίων έργων, δηλαδή ο ν.4412/2016.

Μπροστά σε αυτό το διαφαινόμενο αδιέξοδο, εμείς το Κίνημα Αλλαγής, δεν συναινούμε σ’ αυτόν τον εμπαιγμό και λέμε όχι σε αυτό το διαχωρισμό. Δεν πρέπει και δεν χρειάζεται να γίνει. Η ΔΕΠΑ για λόγους δημοσίου συμφέροντος και προς όφελος των πολιτών, πρέπει να παραμείνει ενιαία. Αυτό που προτείνουμε, είναι το δημόσιο να κρατήσει ένα σημαντικό ποσοστό, ακόμη και πλειοψηφικό ποσοστό αν χρειαστεί και ο ιδιώτης επενδυτής να μπει στο μάνατζμεντ.

Η θέση του Κινήματος Αλλαγής είναι ότι οι διατάξεις για τη ΔΕΠΑ και οι επιλογές που κάνει η Κυβέρνηση για το φυσικό αέριο, αποτελούν μια αναίτια και αναποτελεσματική, αντιαναπτυξιακή και επικίνδυνη κρατικοποίηση των υποδομών φυσικού αερίου. Θεωρούμε δε μη βιώσιμο και χωρίς διασφάλιση για όλους τους εργαζόμενους το μοντέλο που έχει επιλεγεί. Το μοντέλο αυτό, δεν στηρίζετε σε τεχνοοικονομικές μελέτες, ούτε επιβάλλετε από την κείμενη ευρωπαϊκή νομοθεσία, δεν βελτιώνει τους όρους του ανταγωνισμού και δεν θα φέρει τελικά χαμηλότερη τιμή φυσικού αερίου στους καταναλωτές. Η Κυβέρνηση, λοιπόν, για τους δικούς τις λόγους, θέλει «άρον άρον» μια κακή ιδιωτικοποίηση.

Η Ν.Δ. απ’ την άλλη πλευρά, ακούει την λέξη ιδιωτικοποίηση και φοβάται να αρθρώσει ουσιαστικό αντιπολιτευτικό λόγο. Δεν βλέπει «το μπαλάκι χειροβομβίδα» που πετιέται στους επόμενους και τις ευθύνες για πιθανή αποτυχία και εμπλοκές.

Για τις διατάξεις στο ΙΓΜΕ, ισχύει η ίδια πολιτική κριτική μας, όπως και για τη ΔΕΠΑ. Πρόκειται για μια αναίτια, αναποτελεσματική αντιαναπτυξιακή και επικίνδυνη κρατικοποίηση, που «παγώνει» τη δραστηριότητα του σημαντικού αυτού θεσμού, τουλάχιστον μέχρι τις επόμενες εκλογές, θέτοντας το νέο φορέα ΕΑΓΜΕ και τους εργαζόμενους υπό προεκλογική ομηρία.

Χωρίς να περιγράφονται πουθενά, ποια προβλήματα επιλύει το προτεινόμενο νέο νομικό καθεστώς του ΕΑΓΜΕ ως Νομικό Πρόσωπο Δημοσίου Δικαίου και καμία αναφορά σε κάποιο πλεονέκτημα απ’ αυτή την αλλαγή του θεσμικού πλαισίου.

Εν κατακλείδι, η Κυβέρνηση στήνει ένα κρατικό λαβύρινθο στο φυσικό αέριο και στο ΙΓΜΕ, με τον «Μινώταυρο» των ιδιωτικών συμφερόντων να καραδοκεί και τη Ν.Δ. να σιγοντάρει αυτές τις εξελίξεις.

Εμείς λέμε «όχι» σε αυτόν τον βαλκανικό κρατικοκαπιταλισμό, ο οποίος εκφράζεται από τις δυο όψεις του συντηρητισμού σήμερα στη χώρα μας, αλλά σε διαφορετική απόχρωση. Δεν είναι αυτές οι λύσεις και προτάσεις που έχει ανάγκη ο ενεργειακός τομέας της χώρας και παρά τις κάποιες θετικές διατάξεις για τη γεωθερμία, που και αυτές τις φέρνετε με μεγάλη καθυστέρηση, και τις πραγματικά θετικές ρυθμίσεις για το Κτηματολόγιο, όπως εξελίσσεται η συζήτηση, εμείς στην Ολομέλεια θα καταψηφίσουμε επί της αρχής το νομοσχέδιο, και το σύνολο των άρθρων για ΔΕΠΑ και ΙΓΜΕ, δίνοντας θετική ψήφο, σε ορισμένα άλλα άρθρα του νομοσχεδίου.

Σχετικά με το άρθρο 4.Υπάρχει μια ερώτηση, γιατί αναθέτετε την αρμοδιότητα τοπικού ενδιαφέροντος στο συντονιστή της αποκεντρωμένης διοίκησης και όχι στην αιρετή Περιφέρεια;

Στο άρθρο 6, έχει προταθεί από ενδιαφερόμενους Δήμους να προστεθεί η πρόβλεψη για επέκταση του δικαιώματος εκμετάλλευσης γεωθερμικού δυναμικού που έχει μισθωθεί κατά τα οριζόμενα στη παράγραφο 1, στον ίδιο μισθωτή για κάλυψη ιδίων αναγκών, με απευθείας σύμβαση, χωρίς να ακολουθηθεί η διαδικασία διαγωνισμού ή δημόσια πρόσκληση, εφόσον πρόκειται για νέα εγκατάσταση όμορη ήδη λειτουργούσας εγκατάστασης, μέχρι τριπλασιασμού του αρχικά μισθωμένου γεωθερμικού δυναμικού και εφόσον το επιτρέπει η δυνατότητα του πεδίου, λαμβάνοντας υπόψη τη τήρηση των υφιστάμενων συμβατικών υποχρεώσεων.

Σε ό,τι αφορά το άρθρο 17. Με το συγκεκριμένο άρθρο παρουσιάζονται να υπάρχουν δύο βάσεις και κυρίως, δύο διαδικτυακές πύλες, με άλλο αντικείμενο, όπως η πύλη του ΥΠΕΝ, θα μπορεί να παίρνει τα στοιχεία της από τη πύλη του ΕΑΓΜΕ, την ώρα που το ΙΓΜΕ, ΕΑΓΜΕ, τα έχει ήδη. Θεωρούμε ότι αυτό είναι απολύτως περιττό και χωρίς λόγο.

Σε ό,τι αφορά το άρθρο 21. Σήμερα υπηρετούν στην Αποκεντρωμένη Διοίκηση Μακεδονίας - Θράκης και ασχολούνται με τη γεωθερμία, δύο υπάλληλοι με υπερβάλλοντα ζήλο. Η μοναδική υπάλληλος γεωλόγος με διδακτορικό στη Κεντρική Μακεδονία έχει και την αδειοδότηση αιολικών και φωτοβολταϊκών, ενώ ο μοναδικός υπάλληλος γεωπόνος στην Ανατολική Μακεδονία-Θράκη έχει και την αδειοδότηση των λατομείων και είναι πολλά τα λατομεία μαρμάρων στη περιοχή. Θα ήταν σκόπιμο, προκειμένου να υπάρξει μια ουσιαστική στήριξη της Γεωθερμίας να δημιουργηθούν ειδικά τμήματα στις Περιφέρειες με περισσότερο προσωπικό. Σε ό,τι αφορά το άρθρο 25. Με τον τίτλο ΕΑΓΜΕ, εξαφανίζεται ο τίτλος του ΙΓΜΕ, που αποτελεί ουσιαστική «άυλη» αξία, brandname.

Το Συνδικάτο των εργαζομένων προτείνει να παραμείνει το ίδιο όνομα και συμφωνούμε με αυτό, με την επωνυμία «Ίδρυμα Γεωλογικών και Μεταλλευτικών Ερευνών, Ι.Γ.Μ.Ε.».

Άρθρο 52. Στις μεταβατικές διατάξεις θα πρέπει να ληφθούν υπόψιν οι θέσεις και προτάσεις του συνδικάτου των εργαζομένων του ΙΓΜΕ για να υπάρξουν προβλέψεις για ομαλή μετάβαση υπό το νέο καθεστώς, ώστε να μην υπάρξει κίνδυνος να μείνουν στον «αέρα» projects και εργαζόμενοι και συνταξιούχοι που απασχολούνται με μειωμένη σύνταξη βέβαια, να παραδώσουν ολοκληρωμένα την εργασία τους.

Στο άρθρο 53, θεωρούμε εύλογο το αίτημα για τροποποίηση του συγκεκριμένου άρθρου, όπως το ζητούν οι εργαζόμενοι στη ΔΕΠΑ για τις εργασιακές τους σχέσεις.

Στο άρθρο 61, τέθηκε από την ΕΕΤΕΜ το ζήτημα του μητρώου και γιατί κάποιοι πτυχιούχοι θα πρέπει να εγγράφονται στο βιβλίο του ΤΕΕ για τις εταιρίες και κάποιοι στον οικείο φορέα τους; Μάλιστα, έρχεστε να καλύψετε αναδρομικά όσους έχουν εγγραφεί στο μητρώο του ΤΕΕ. Εξηγήστε μας τους λόγους και την σκοπιμότητα αυτής της ρύθμισης.

Στο άρθρο 72, παρότι υπάρχει πολυετής εκκρεμότητα, δεν υπάρχει καμία αναφορά για διαδικασία αποζημίωσης για τις μικρές ανεμογεννήτριες είτε αφορούν ιδιώτες είτε ενεργειακές κοινότητες, παρά μόνο σε τιμές για τα φωτοβολταϊκά. Επίσης, δεν αναφέρεται τυχόν τιμή αποζημίωσης για το περίσσευμα της ενέργειας που προκύπτει από έργα συμψηφισμού, net metering, από φωτοβολταϊκά ή από μικρές ανεμογεννήτριες σε έργα ενεργειακών κοινοτήτων. Για τις μικρές ανεμογεννήτριες για ιδιώτες και για ενεργειακές κοινότητες, υπάρχουν προτάσεις για συγκεκριμένες νομοθετικές ρυθμίσεις, που θα μπορούσαν να ενσωματωθούν.

Παράλληλα, με την παρούσα κατάσταση των υπηρεσιών θα πρέπει τουλάχιστον για το έτος 2019 να ισχύσει η δυνατότητα κλειδώματος τιμής με την υπογραφή της σύμβασης του ΔΑΠΕΕΠ και από το 2020 με την ημερομηνία αναγγελία ετοιμότητας σύνδεσης στο ΔΕΔΔΗΕ. Είναι εντελώς παράδοξο και πέρα πάσης λογικής να χάνεται η τιμή ενός πάρκου γιατί υπάρχει αδυναμία του ΔΕΔΔΗΕ να συνδέσει ένα φωτοβολταϊκό σταθμό. Ιδιαίτερα, για τις ενεργειακές κοινότητες που νομοθετικά η τιμή τους ανακοινώθηκε μέσα στο Μάρτιο του 2019 είναι απίθανο να προλάβουν μέσα στο 2019 να ηλεκτρίσουν.

Δεύτερον, για το θέμα της κατάτμησης της διαδικασίας εξαίρεσης των διαγωνιστικών διαδικασιών, επειδή όπως προκύπτει, είχε γίνει γνωστό, θα πρέπει να ληφθεί υπόψιν όχι η ημερομηνία κατάθεσης στο ΔΕΔΔΗΕ, αλλά η ύπαρξη υπογεγραμμένης σύμβασης από το ΔΑΠΕΕΠ μέχρι τη στιγμή ψήφισης του νόμου. Επειδή λοιπόν, είναι γνωστό ότι μεγάλοι επιχειρηματικοί όμιλοι προχωρούν στις κατατμήσεις αυτές θα πρέπει άμεσα και ουσιαστικά η διαδικασία αυτή να μπλοκαριστεί. Το νομοσχέδιο την αντιμετωπίζει μεν άμεσα, αλλά όχι ουσιαστικά, γιατί οι μεγάλες εταιρείες έχοντας πληροφορηθεί το νόμο πριν δημοσιευτεί, έχουν σπεύσει και καταθέσει μαζικά αιτήσεις στο ΔΕΔΔΗΕ, για να λάβουν όρους σύνδεσης, πιθανόν και χωρίς να είναι πλήρεις οι φάκελοι.

Για να είναι ουσιαστικό το μέτρο, θα πρέπει η διατύπωση του νόμου να λέει στο ββ της παραγράφου 7 του άρθρου 72 ότι για φωτοβολταϊκούς σταθμούς, οι οποίοι έχουν ήδη υπογράψει σύμβαση με το ΔΑΠΕΕΠ μέχρι τις 28-2-2019. Εναλλακτικά, θα μπορούσε το όριο των 2 πάρκων να γίνει 5 για τη μεταβατική αυτή περίοδο.

Τέλος, για το άρθρο 80 θέλουμε να μας δώσετε διευκρινίσεις για τις τροποποιήσεις που φέρνετε στην αγορά των καυσίμων, γιατί υπάρχουν ενστάσεις ότι δεν βοηθάει η διάταξη την καταπολέμηση του λαθρεμπορίου καυσίμων. Σχετικά με τη ψήφιση του νομοσχεδίου, επιφυλασσόμαστε για την Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Κυρία Πρόεδρε, επιφυλασσόμαστε και επί της αρχής και επί των άρθρων και στο σύνολο και θα τοποθετηθούμε στην Ολομέλεια αναλυτικά.

**ΧΑΡΑ ΚΑΦΑΝΤΑΡΗ(Πρόεδρος της Επιτροπής):** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής της Χρυσής Αυγής):** Θα τοποθετηθώ σχετικά με τα άρθρα 56 ως και το ακροτελεύτιο το 86, διότι στη συζήτηση επί της αρχής δεν πρόλαβα να αναφερθώ.

Τα άρθρα λοιπόν, 56 έως και 58 περιλαμβάνουν τροποποιητικές διατάξεις για την κτηματογράφηση και το κτηματολόγιο. Εκτός όλων των άλλων, εδώ προστίθεται ένα νέο χαράτσι ύψους 4,5 ευρώ στο ήδη υπάρχον τέλος κτηματογράφησης των 9,5 ευρώ που θα πρέπει να καταβάλουν οι ιδιοκτήτες για τα δικαιώματα που έχουν περιληφθεί στα τελικά κτηματολόγια.

Αυτό θα ισχύει για τις περιπτώσεις εκείνες που το πιστοποιητικό περιλαμβάνει περισσότερες από μία ενότητες και η χρέωση των πολιτών θα είναι 4,5 ευρώ ανά ενότητα. Κατ' αυτό τον τρόπο όμως, φαίνεται να ισορροπείται η απαλλαγή που είχαν πάρει για την ατελώς αποστολή των αντιγράφων πράξεων από τις αρχικές δηλώσεις. Αυτό περιγράφεται στο άρθρο 57, η ατελής αποστολή από τον υποθηκοφύλακα προς το Γραφείο Κτηματογράφησης του αντιγράφου της περίληψης πράξης και του αντιγράφου της πράξης, με την οποία επέρχονται οι μεταβολές επί δικαιωμάτων που έχουν ήδη καταχωρηθεί με τις αρχικές δηλώσεις.

Σύμφωνα, λοιπόν, με την έκθεση του Γενικού Λογιστηρίου του Κράτους υπολογίζεται ότι η είσπραξη αυτού του τέλους θα επιφέρει αύξηση των εσόδων στον Φορέα που εκτιμάται ότι με την ολοκλήρωση της κτηματογράφησης θα ανέλθει στο ποσό των 5,4 εκατομμυρίων ευρώ. Εδώ τίθεται ένα ερώτημα συνδυαστικά με όσα έχουν κυκλοφορήσει τις τελευταίες μέρες στον Τύπο. Θα σταλούν «ραβασάκια» για περίπου ένα εκατομμύριο ιδιοκτησίες, αναφορικά με την πληρωμή αναλογικού τέλους κτηματογράφησης για τα προγράμματα μετά το 2008;

Να θυμίσουμε ότι το αναλογικό τέλος αντιστοιχεί στο 1/1000 της αντικειμενικής αξίας του ακινήτου, εάν από αυτή αφαιρεθεί το ποσόν των 20.000 ευρώ, με «ταβάνι» τα 900 ευρώ, κάτι το οποίο σημαίνει, ότι με αυτό δεν θα επιβαρυνθούν οι ιδιοκτήτες που έχουν ακίνητα με αντικειμενική αξία μικρότερη των 20.000 ευρώ. Δεδομένου, τώρα ότι βλέπουμε την ενεργοποίηση ενός τέτοιου τέλους στο παρόν νομοσχέδιο και δεδομένου ότι η είσπραξή του δεν έχει ενεργοποιηθεί ακόμα, τι θα γίνει με τις παλαιές κτηματογραφήσεις και ειδικά τα προγράμματα από το 2008 και μετά, κατά τη διάρκεια των οποίων έχει πληρωθεί το τέλος κτηματογράφησης των 35 ευρώ και των 20 ευρώ ανά δικαίωμα, αλλά όχι το αναλογικό τέλος; Αυτή η υπόθεση αφορά περίπου 1 εκατ. ακίνητα στην Αττική- Θεσσαλονίκη, καθώς και σε πολλές πρωτεύουσες των νομών.

Για να είμαστε ακριβείς, το ίδιο λογικά θα ισχύει και για τις ιδιοκτησίες που δηλώθηκαν στα πρώτα πιλοτικά προγράμματα κτηματογράφησης της δεκαετίας του 90. Εδώ που τα λέμε όμως, ενδεχομένως να μην χρειάζεται να μας απαντήσει ο κ. Υπουργός, μιας και αυτό συνάγεται από το άρθρο 58 παράγραφος 4.

Τι θέλω να πω; Ότι τα έσοδα αυτά είναι τα τέλη κτηματογράφησης από τα πιλοτικά προγράμματα του 1995 έως το 2005 που αντιστοιχούν σε ποσό 35 ευρώ και 20 ευρώ για κάθε δικαίωμα, σε κυρίους και βοηθητικούς χώρους. Αντίστοιχα και για την είσπραξη του αναλογικού τέλους 1/1000, που εκκρεμεί από την κτηματογράφηση του 2008.

Στην έκθεση του Γενικού Λογιστηρίου υπάρχει εκτίμηση ότι τα έσοδα από αυτή τη διάταξη για το 2019 θα ανέρχονται σε ύψος 2,6 εκατομμυρίων ευρώ που θα αφορούν το Γραφείο Κτηματογράφησης της πρωτεύουσας. Το ερώτημα όμως που προκύπτει είναι πόσα είναι τα ξεχασμένα τέλη και πόσα τα μη καταβληθέντα κτηματόσημα;

Το ζήτημα για το πώς θα ενημερωθούν οι ενδιαφερόμενοι είναι πολύ απλό στη λύση του. Το επόμενο διάστημα να αρχίσει η ανάρτηση ειδοποιητηρίων για τις παλαιές οφειλές. Οι ιδιοκτήτες θα μπορούν να παραλάβουν τα ειδοποιητήρια από την ιστοσελίδα της «Ελληνικό Κτηματολόγιο» με τους κωδικούς του taxisnet που διαθέτουν για τον προσωπικό τους λογαριασμό στην εφορία και να πληρώσουν τις σχετικές οφειλές στις τράπεζες που συνεργάζονται με την εταιρία «Ελληνικό Κτηματολόγιο».

Απλά να θυμίσουμε για την ιστορία ότι στην πρώτη γενιά κτηματογραφήσεων που διενεργήθηκε πιλοτικά από το 1995 και χρηματοδοτήθηκε με κοινοτικά κονδύλια, δεν εισπράχθηκαν τέλη κτηματολογίου, καθώς αυτό δεν προβλεπόταν από την τότε νομοθεσία. Την περίοδο 2001-2002, η Ευρωπαϊκή Επιτροπή, η Κομισιόν, διαπίστωσε ότι η πρόοδος του Κτηματολογίου ήταν αντιστρόφως ανάλογη με τα κονδύλια, τα οποία είχαν διατεθεί και έτσι ζήτησε την ανάκτηση της χρηματοδότησης του έργου και ήρθε μετά ο «νόμος Σουφλιά», μετά το 2007, ο οποίος προέβλεπε την αναδρομική καταβολή του τέλους και από όσους εντάχθηκαν στο κτηματολόγιο με τα πρώτα προγράμματα, προκειμένου να μην υπάρξει αδικία εις βάρος των νέων κτηματογραφήσεων.

Εν τέλει, είναι πασιφανές ότι βασικός στόχος του Κτηματολογίου, όλα αυτά τα χρόνια, δεν είναι η καταγραφή των ακινήτων, αλλά η είσπραξη χρημάτων από τους πολίτες, ανεξαρτήτως οικονομικής καταστάσεως. Είναι ένας φοροεισπρακτικός μηχανισμός και τίποτα άλλο.

Να πάμε στο άρθρο 64 και την οριοθέτηση των υδατορεμάτων. Επιχειρείτε να λύσετε και ένα ζήτημα, των μη οριοθετημένων ρεμάτων, έτσι ώστε όσα ακίνητα δεν βρίσκονται εντός ρεμάτων να μπορούν να υπαχθούν στο νόμο αυθαιρέτων και αντίστοιχα, όσα κτίσματα είναι εντός των ορίων να κατεδαφιστούν.

Σε αυτό το σημείο να τονίσω το εξής. Η διάταξη αυτή, προφανώς, προέκυψε μετά τις καταστροφικές πλημμύρες του προηγούμενου έτους στη Μάνδρα. Μολαταύτα, η οριοθέτηση των ρεμάτων είναι ουσιώδες και θεωρείται πολυσύνθετο ζήτημα και αυτό, διότι τα υδατορέματα χαρακτηρίζονται από την υδρολογική τους μεταβλητότητα και την ελλιπή διαχείριση των υδάτων τους. Υπάρχει έλλειψη ενιαίας καταγραφής της θέσης των ρεμάτων και των χαρακτηριστικών τους. Υπάρχουν πολλές και διάσπαρτες νομοθετικές διατάξεις και φυσικά υπάρχει πολυδιάσπαση αρμοδιοτήτων και υπευθύνων.

Συνεπώς, η οριοθέτηση θα πρέπει να γίνεται με σαφείς κανόνες και με επιστημονική τεκμηρίωση προς αποφυγή περισσότερων λαθών και με στόχο την προστασία τόσο του περιβάλλοντος, αλλά και των πολιτών. Επίσης, κάτι ακόμα βασικό. Κάθε πολεοδομικός σχεδιασμός θα πρέπει να λαμβάνει υπόψιν τα ρέματα, διότι στο παρελθόν αυτό δυστυχώς δεν τηρήθηκε, με αποτέλεσμα να υπάρχουν ρέματα σε εγκεκριμένα ρυμοτομικά σχέδια και οικισμούς.

Στα άρθρα 65 και 66 παρατείνεται μέχρι και τις 8 Νοεμβρίου του 2019 η προθεσμία εντός της οποίας οι ιδιοκτήτες αυθαιρέτων μπορούν να προβούν αυτοβούλως σε κατεδάφιση αυθαιρέτων κτισμάτων, ειδάλλως προβλέπεται άμεση κατεδάφιση όλων των αυθαιρέτων κτισμάτων, που εντοπίζονται μετά την καταληκτική ημερομηνία. Κατά την κατεδάφιση ακόμα και αν διαπιστώνεται κάποια διαφοροποίηση στις κατασκευές, η διαδικασία θα συνεχίζεται κανονικά. Αυτό βέβαια θα μπορούσε να έχει μία βάση αφού πολλά από τα πρωτόκολλα κατεδάφισης έχουν συνταχθεί προ πενταετίας ή δεκαετίας και δεν έχουν για πολλούς λόγους εκτελεστεί, με αποτέλεσμα τα αυθαίρετα να συνεχίσουν να υπάρχουν και να επεκτείνονται στο πέρασμα των χρόνων και οι ιδιοκτήτες τους να υποστηρίζουν ότι τα πρωτόκολλα κατεδάφισης δεν μπορούν να εφαρμοστούν, γιατί δεν ανταποκρίνονται στην πραγματικότητα. Προβληματικό από την άλλη, είναι ότι με το πέρασμα των χρόνων ενδεχομένως πολλά από αυτά να έχουν ενταχθεί στις διατάξεις κάποιου από τους πολλούς νομούς περί τακτοποίησης αυθαιρέτων. Ταυτόχρονα, αν οι δαπάνες εκτέλεσης των πράξεων κατεδάφισης υπερβαίνουν το ποσό των 10.000 ευρώ ο καταλογισμός σε βάρος υπόχρεου θα πραγματοποιείται με σχετική απόφαση του αρμόδιου υπουργού. Όλα αυτά σε περίπτωση βέβαια που δεν δοθούν νέες παρατάσεις και δεν υπάρξουν σκόπιμες εξαιρέσεις. Εννοώ ότι δεν θα πρέπει να κατεδαφίζονται οι αποθηκούλες και τα γιαπιά και από την άλλη οι αυθαίρετες βίλες να παραμένουν ανέπαφες.

Κλείνω, με το άρθρο 86, με το οποίο θεσμοθετούνται περιφερειακά παρατηρητήρια για το περιβάλλον και την ασφάλεια της έρευνας και εκμετάλλευσης υδρογονανθράκων με τη συμμετοχή εκπροσώπων της περιφέρειας, των δήμων και των αρμόδιων επιστημονικών φορέων. Στις αρμοδιότητες των παρατηρητηρίων είναι η παρακολούθηση της τήρησης των περιβαλλοντικών όρων των προγραμμάτων έρευνας και εκμετάλλευσης υδρογονανθράκων, καθώς και των επιπτώσεών τους στο φυσικό και ανθρωπογενές περιβάλλον. Πρόκειται στην ουσία για τη σύσταση μιας μόνιμης επιτροπής παρακολούθησης του έργου, με τη συμμετοχή των τοπικών κοινωνιών, σε θεωρητικό πάντα επίπεδο και με άγνωστο το ποσό δαπάνης για τη σύσταση και τη διατήρησή τους. Έχουν επίσης τη δυνατότητα να συγκροτούν ομάδες εργασίας με εξειδικευμένο τεχνικό αντικείμενο, ώστε να υποστηρίζουν τη διαμόρφωση άποψης και τη λήψη αποφάσεων. Ειλικρινά δεν θεωρούμε ότι αυτή η δομή θα μπορέσει να λειτουργήσει στην πράξη. Περισσότερο πιστεύω ότι είναι μία επιπρόσθετη δομή, την οποία εσείς δημιουργείτε για λόγους εντυπωσιασμού κατ’ αντιστοιχία των λοιπών τοπικών και περιφερειακών παρατηρητηρίων, ενώ αμφίβολο είναι το αποτέλεσμά τους και η ποιότητα των δραστηριοτήτων τους.

Τέλος, δεν μπορώ να μην κατακρίνω για άλλη μία φορά τις προκλητικές προσλήψεις εκτός οποίας διαφανούς διαδικασίας. Βάσει του συγκεκριμένου νομοσχεδίου, θα γίνουν τουλάχιστον 279 προσλήψεις. Οι 200 αφορούν στις προσλήψεις εργολαβικών εργαζομένων της ΔΕΠΑ στη Νέα εταιρεία ΔΕΠΑ Εμπορίας και οι 79 στη Ρυθμιστική Αρχή Ενέργειας και μάλιστα στην τελευταία ρυθμίζονται θέματα παράκαμψης του ΑΣΕΠ, ώστε να καλυφθούν οι θέσεις με συνοπτικές διαδικασίες. Τα υπόλοιπα στην Ολομέλεια. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ριζούλης Ανδρέας, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Αυλωνίτου Ελένη, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Χαρακόπουλος Μάξιμος, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Κεγκέρογλου Βασίλειος, Ζαρούλια Ελένη, Παναγιώταρος Ηλίας, Σαχινίδης Ιωάννης, Τάσσος Σταύρος, Μανωλάκου Διαμάντω, Λαμπρούλης Γεώργιος, Γεωργιάδης Μάριος, Αμυράς Γεώργιος, Κατσίκης Κωνσταντίνος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Στο νομοσχέδιο και στα άρθρα του εκφράζεται η αντιλαϊκή συνέπεια της κυβέρνησης, η ταξική πολιτική σας, δεν το κρύβετε. Απλά και μέσα από τα άρθρα τεκμηριώνεται και επιβεβαιώνεται ο ταξικός προσανατολισμός της πολιτικής σας προς όφελος του κεφαλαίου και των μονοπωλιακών ομίλων.

Τώρα ορισμένα πράγματα που τέθηκαν από χθες, μπήκε το ερώτημα ότι τέλος πάντων αυτό το Κ.Κ.Ε. επιφυλάξεις έχει για τις ανανεώσιμες πηγές ενέργειας; Ή μερικοί μας λένε είσαστε υπέρ ή κατά της χρήσης της αιολικής ενέργειας;

Να ξεκαθαρίσουμε γιατί θα τα δούμε και άλλες φορές. Δεν θεωρούμε σωστή αυτή την αφηρημένη διατύπωση που εγκλωβίζει την πολιτική τοποθέτηση σε ένα γενικόλογο «ναι» ή ένα γενικόλογο «όχι».

Για το Κ.Κ.Ε. η αξιοποίηση κάθε πηγής ενέργειας και πιο σωστά ο βαθμός αξιοποίησης κάθε πηγής ενέργειας εξετάζεται με σαφή και συγκεκριμένα κριτήρια. Εξετάζουμε δηλαδή την ορθότητα κάθε λύσης, με γνώμονα το αν ανταποκρίνεται στις διευρυνόμενες λαϊκές ανάγκες.

Εξετάζουμε εάν η λύση που προτείνετε διασφαλίζει φθηνό ρεύμα και γενικότερα φθηνό ενεργειακό προϊόν για τον λαό.

Συμβάλει στην αξιοποίηση εγχώριων πηγών ενέργειας. Αναβαθμίζει την ασφάλεια των κατοίκων και των εργαζομένων στον ενεργειακό τομέα, καθώς και την προστασία του περιβάλλοντος.

Οδηγεί στη διεύρυνση των εργασιακών και ασφαλιστικών κατακτήσεων και δικαιωμάτων των εργαζομένων στον ενεργειακό τομέα.

Εξασφαλίσει ένα αξιόπιστο και ευσταθές σύστημα ηλεκτροπαραγωγής για τη χώρα μας. Αξιοποιείται για την ανάπτυξη συγκεκριμένων περιοχών και εγχώριων βιομηχανικών κλάδων.

Η απάντηση λοιπόν σε αυτά τα ερωτήματα, δεν μπορεί να δοθεί με μια τεχνοκρατική δήθεν ουδέτερη επιστημονική προσέγγιση. Πρόκειται για ζήτημα βαθύτατα πολιτικό. Αφορά σε τελευταία ανάλυση την πολιτική απάντηση στα ερωτήματα. Ποιος είναι ο ιδιοκτήτης των μέσων παραγωγής, μεταφοράς και διανομής της ενέργειας και με πιο βασικό κριτήριο επιλέγεται η τεχνολογία, το μέγεθος, η χωροθέτηση κάθε λύσης. Δηλαδή γίνεται με γνώμονα το καπιταλιστικό κέρδος ή την ικανοποίηση των διευρυνόμενων λαϊκών αναγκών.

Και με αυτή την έννοια, ας πούμε, εμείς θα συμφωνήσουμε και με ορισμένες τοποθετήσεις που λένε ότι η εξόρυξη σε σχιστολιθικό αέριο και πετρέλαιο είναι επικίνδυνη ή οι εξορύξεις σε περιοχές Natura. Ενώ έχει γίνει πολλαπλή κατάχρηση. Μπρος το κέρδος δηλαδή τι είναι η προστασία.

Εδώ στον Πειραιά, στην Πειραϊκή έχει ζητηθεί και έχει εγκριθεί προέκταση της κρουαζιέρας στην COSCO αν και προσωρινά αυτό πάγωσε για προεκλογικούς λόγους, επειδή υπήρξε λαϊκή αντίδραση. Τα αναφέρω γιατί εκλεκτικά βάζουμε θέματα περιβαλλοντικά, αλλά μπρος στο καπιταλιστικό κέρδος γονατίζετε.

Ένα άλλο θέμα που μπήκε χθες, είναι το θέμα του κτηματολογίου και ήταν και καλεσμένος ο πρόεδρος του κτηματολογίου. Εγώ θα συμφωνήσω ότι πολλές παλιές κτηματογραφήσεις εμφανίζουν προβλήματα και ασυμφωνία σε πολλές περιοχές, όπως ειπώθηκε και από τον κ. Δημαρά και υπάρχουν περιοχές, η Λευκάδα κ.λπ.. Ακόμα δεχόμαστε και εμείς πολλά παράπονα και αδίκως στέλνουν σε δικηγόρους και σε δικαστήρια και ξοδεύεται και χρόνος και χρήμα.

Μιλήσατε κύριε Υπουργέ, για τροπολογίες, εμείς θέλουμε να τις δούμε να λύνουν τέτοια ζητήματα. Τώρα, σε ό,τι αφορά το ΙΓΜΕ και το ότι είναι παράξενο πώς εμείς, ένα Νομικό Πρόσωπο Δημοσίου Δικαίου, δεν συμφωνούμε να γίνει Δημοσίου Δικαίου, να σας πω, δεν το κάνετε για το καλύτερο, αν ήταν θα είχατε κάνει και άλλα, ένα σωρό, αλλά πηγαίνετε σαν και αυτούς που χρεωκοπούν μια εταιρεία και αλλάζει όνομα για να απαλλαγούν για οφειλές που υπάρχουν. Εδώ υπάρχουν οφειλές προς τους εργαζόμενους, εκβιαστικά τους δώσατε το 50%, δεν μπορείτε να γίνεται και από πάνω.

Να πω και κάτι άλλο, δεν σημαίνει ότι είναι Δημοσίου Δικαίου είναι φιλολαϊκό, είναι για ποιον δουλεύει, για το αστικό κράτος και το κεφάλαιο ή για το λαό, εάν παίρνει αποφάσεις κατά του λαού, τι να το κάνεις και αν είναι Δημοσίου Δικαίου και αυτό συνηθίζεται. Το βάζουμε στην πολιτική του διάσταση. Γιά να πάμε στο νομοσχέδιο για την γεωθερμία, περιέχει μία σειρά άρθρα που καθορίζουν ακριβώς αυτό το νομικό πλαίσιο των γεωτεχνικών πεδίων. Είναι άρθρα τομή, γιατί εισάγει διατάξεις που ξεδιπλώνουν την απελευθέρωση και σε αυτόν το τομέα και την εμπορευματοποίηση του.

Υπάρχουν και άρθρα που με ακρίβεια περιγράφουν και τον τρόπο και τη μεθοδολογία, εγώ δεν θα μπω, ενδεικτικά θα αναφέρω ορισμένα άρθρα, όπως είναι το άρθρο 5. Εκεί περιλαμβάνει την πρόβλεψη για παράλληλη έρευνα εκμετάλλευσης, η διαδικασία αυτή ουσιαστικά επιτρέπει την εκμίσθωση σε έναν όμιλο μιας περιοχής, χωρίς να είναι δεδομένες οι δυνατότητες παραγωγής της. Δεν είναι τυχαίο ότι προσφέρονται τέτοιες προβλέψεις μαζί με την υποβάθμιση του ΙΓΜΕ, τη συρρίκνωσή του, που θα είχε δυνητικά τη δυνατότητα να κάνει και εκτιμήσεις για το μέγεθος της παραγωγής από κάθε θέση.

Η παραγράφους 6 αυτού του άρθρου, δίνει επίσης τη δυνατότητα στον εκάστοτε Υπουργό - μην το πάρετε προσωπικά, μιλώ για τον κάθε Υπουργό - να φτιάχνει διαγωνισμούς κατά το δοκούν με κριτήρια όπως βολεύουν κάθε φορά, αλλά όπως βολεύουν ποιον; Η λογική είναι ίδια με τη λογική που διέπει την εκμετάλλευση των υδρογονανθράκων και επεκτείνεται πλέον και στην γεωθερμία και με την συρρίκνωση του ΙΓΜΕ, που φαίνεται στο νομοσχέδιο και στα μετάλλια. Το άρθρο 6, θα αλλάξει άρδην τους όρους εκμετάλλευσης γεωθερμίας από την αγροτική παραγωγή, με πρόσχημα την διαφάνεια και το δημοσιονομικό αποτέλεσμα, παραδίδεται με τη μέθοδο των διαγωνισμών τους γεωθερμικούς πόρους στο κέρδος.

Οι προτεραιότητές τους, τι θα καλλιεργείται, αν θα είναι για εξαγωγή ή όχι, τι είδους καλλιέργεια, για το εάν η γεωθερμία θα απευθύνεται στην αγροτική παραγωγή ή στον τουρισμό; Καθορίζεται πλέον από το δημοσιονομικό αποτέλεσμα. Πρόκειται για άρθρο που δείχνει πρώτον, την αδυναμία του καπιταλιστικού τρόπου παραγωγής να διαχειριστεί τους φυσικούς πόρους σε όφελος του λαού και δεύτερον, ότι η Κυβέρνηση ΣΥ.ΡΙΖ.Α. είναι ο πιο πιστός υπηρέτης στις ανάγκες του κέρδους. Το άρθρο 8 πάει ένα βήμα παραπέρα την εκχώρηση γεωθερμίας στο κεφάλαιο.

Ο μισθωτής, για να κάνει έρευνα, δεν θα αποπληρώνει ούτε καν με μίσθωμα, μονά ζυγά, υπέρ του κεφαλαίου. Το άρθρο 23 δείχνει τι θα γίνει με τις αγροτικές εκμεταλλεύσεις, σε έξι μήνες αγρότες που έχουν τώρα εκμετάλλευση γεωθερμίας θα πρέπει να δηλώσουν και να γίνει μίσθωση των εκμεταλλεύσεών τους. Με την ευκαιρία, δεν ξέρω εάν ήσασταν στην αίθουσα, όταν συζητιόταν το θέμα της Ικαρίας και της άδειας για την ιαματική δράση στην τοπική διοίκηση. Ο φάκελός τους έτοιμος από το 2015 χάθηκε, υποχρεώθηκαν να τον ξαναφέρουν το 2017, όπου πάλι δεν έχουν πάρει την άδεια και ανησυχούν.

Ο κ. Αγγελίδης μίλησε αναλυτικά και εάν δεν τον ακούσατε να διαβάσετε τα πρακτικά και να δώσετε μια λύση άμεσα.

Έρχομαι στο ΙΓΜΕ –θέλω να σας πω ότι δεν πρόκειται να ψηφίσουμε κανένα άρθρο, αλλά τι να πρωτοπεί κανείς- συνολικά χάνει και τον ερευνητικό του χαρακτήρα, καταστρατηγούνται δικαιώματα εργαζομένων και η εκκαθάριση είναι προβληματική σκόπιμα. Ήδη από το πρώτο άρθρο αυτού του κεφαλαίου δημιουργείται ένας νέος φορέας που δεν αποτελεί καθολικό διάδοχο του ΙΓΜΕ και γίνεται με σκοπιμότητα. Εμείς δεν λέμε ότι λειτουργούσαν καλά. Όχι, υπήρχαν πολλά προβλήματα και είχαμε κάνει πάρα πολλές ερωτήσεις γι’ αυτά τα προβλήματα, όμως όχι μόνο δεν τα λύνετε αλλά οδηγείται σε χειρότερη κατεύθυνση και βεβαίως δεν θα υπάρχει προσωπικό να υπηρετήσει ούτε τα ξεχωριστά αντικείμενα, δηλαδή, είναι εν τη γενέσει του θνησιγενές το νέο σχήμα.

Σε ό,τι αφορά το κεφάλαιο για τη ΔΕΠΑ, ναι ετοιμάζεται το έδαφος μέσα από αυτό το νομοσχέδιο για την ιδιωτικοποίηση της με την προώθηση της απελευθέρωσης στο φυσικό αέριο. Η πείρα βεβαίως από την απελευθέρωση αποδεικνύει ποιος χάνει και ποιος κερδίζει. Δεν είναι ο μόνος τομέας που θα απελευθερωθεί, έχουν προηγηθεί και άλλοι. Οι αλλαγές θα φέρουν αυξήσεις στις τιμές και το λέμε με σιγουριά, επιδείνωση των συνθηκών ασφάλειας του δικτύου και τεράστια κέρδη στους επενδυτές. Μέσα από τα άρθρα του, αλλά και τον εννοιολογικό πυρήνα της απελευθέρωσης, καταδεικνύει την αντίφαση ανάμεσα στις ανάγκες του κέρδους και στις ανάγκες της παραγωγής. Μια ενιαία διαδικασία που λέγεται παραγωγή, προμήθεια φυσικού αερίου, μεταφορά του και διανομή του, την οδηγείτε στην απελευθέρωση για να βρουν δυνατότητες τοποθέτησης περισσότερα κεφάλαια και τη σπάτε σε κομμάτια - βεβαίως κάνετε καλύτερη την ιδιωτικοποίηση απ' ό,τι την έκανε η Ν.Δ., δίκαια υπερηφανεύεστε- και μάλιστα σε εταιρείες άσχετες μεταξύ τους. Πώς θα γίνει η διαχείριση μιας ενιαίας διαδικασίας από πολλές διαφορετικές επιχειρήσεις; Πώς θα βρεθεί η βέλτιστη λύση; Δεν γίνεται και φαίνεται πως ο καπιταλιστικός τρόπος παραγωγής έρχεται σε αντίθεση με το προφανές.

Υλοποιείτε, λοιπόν, μέσα από τα άρθρα και με λεπτομέρειες τη διάσπαση για τη ΔΕΠΑ με καταστροφικές συνέπειες και για τους εργαζόμενους. Τους εργαζόμενους τους ακούσαμε το πρωί. Τα 3/4 είναι εργολαβικοί, ξεκρέμαστοι και πολλοί με είκοσι χρόνια δουλειάς στην πλάτη και όμως είναι αυτοί οι εργαζόμενοι που παράγουν αυτόν τον πλούτο. Μας είπαν είναι 3 στο λογιστήριο και 15 εργολαβικοί που δεν φαίνονται κρατούν φακέλους με συμβάσεις με γίγαντες εταιρείες. Δεν τους εξασφαλίζετε, τους πετάτε στο δρόμο και όμως στην τοποθέτησή σας χτες αναγνωρίσατε την αξία και τη χρησιμότητά τους. Αυτό λέγεται καταστροφή παραγωγικής δύναμης. Έχετε τη δυνατότητα και στο άρθρο 53 που μπορεί να τροποποιηθεί και να τους κατοχυρώνει αλλά και σε άλλα άρθρα.

Το άρθρο 59 είναι προκλητικό. Η αλλαγή από εισφορά σε χρήμα σε εισφορά σε γη αφορά επιχειρήσεις με μέτοχο το δημόσιο, οι οποίες στη συνέχεια μπορούν να ιδιωτικοποιηθούν. Δίνετε έτσι με φθηνότερο τρόπο γη στο κεφάλαιο.

Στο άρθρο 72 αλλάζετε τις παραμέτρους και τη χρηματοδότηση ορισμένων έργων ΑΠΕ, κυρίως, φωτοβολταϊκά μέσα από το σύστημα της τιμολόγησης της παραγωγής τους. Πρόκειται για μια νέα ρύθμιση της εν λόγω αγοράς με στόχο τη νέα διεύρυνση της διείσδυσης ΑΠΕ στο ενεργειακό μείγμα. Χαμένοι και πάλι οι εργαζόμενοι που θα δουν νέες αυξήσεις στα τιμολόγια.

Το άρθρο 78 είναι μια ακόμη τομή, όπου με πρόσχημα την προστασία της άγριας ζωής, δίνετε άδεια παρέμβασης σε δάση μιας ολόκληρης σειράς οργανισμών και φορέων.

Το άρθρο 86 είναι τουλάχιστον απαράδεκτο. Γίνεται λόγος για δημιουργία κρατικών δομών με στόχο την κρατική προπαγάνδα υπέρ των εξορύξεων, οι όποιες αντιδράσεις των κατοίκων βαφτίζονται στο νομοσχέδιο, ότι οφείλονται στην άγνοια και την παραπληροφόρηση. Είναι άρθρο όνειδος. Τα παρατηρητήρια είναι ανίκανα να ελέγξουν τις εταιρίες. Το αστικό κράτος έχει απεμπολήσει και αυτή την ιδιότητα ακόμα και στον κρατικό φορέα .

Όπως καταλαβαίνετε καταψηφίζουμε σχεδόν όλα τα άρθρα. Θα δούμε και την τελική του μορφή.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.):** Καταρχήν, αν και ο συνάδελφός ο κ. Κατσαφάδος, ψήφισε, επαναλαμβάνω, ότι επιφυλάσσομεθα και επί της αρχής και επί των άρθρων για την Ολομέλεια.

Κυρία Πρόεδρε,, θα ήθελα να πω πολύ σύντομα, σε ό,τι αφορά τη Γεωθερμία νομίζουμε ότι οι διατάξεις που έχει φέρει ο Υπουργός είναι προς τη σωστή κατεύθυνση, ξεκαθαρίζουν επιτέλους ένα νομοθετικό πλαίσιο στο οποίο μπορεί να κινηθεί κάποιος πιθανός επενδυτής ή κάποιος ο οποίος θέλει τελικά να αξιοποιήσει τη γεωθερμία.

Είναι πραγματικά κρίμα η χώρα μας η οποία έχει αυτή την ευλογία, δηλαδή έχει πολλά γεωθερμικά πεδία και όχι μόνο βέβαια, η χώρα κάθεται σε ένα θησαυρό ορυκτού πλούτου. Είναι κρίμα να μην αξιοποιεί αυτό τον πλούτο και από την άλλη να απλώνει το χέρι ως επαίτης πολλές φορές για χρήματα από αλλού και από την άλλη να έχουμε την περίπτωση όπου βλέπουμε πολλούς Έλληνες συμπολίτες μας, να έχουν φτωχοποιηθεί και να μην μπορούμε να τους δώσουμε όραμα και ελπίδα για το μέλλον για αυτές τις γενιές αλλά και για τις επόμενες.

Πολύ σύντομα, θα ήθελα να πω, για το θέμα της ΔΕΠΑ -αν και το ανέλυσα διεξοδικά στην πρώτη συνεδρίαση της Επιτροπής- να πούμε, ότι εμείς έχουμε μια διαφορετική προσέγγιση των πραγμάτων.

Είμαστε φυσικά υπέρ του δημοσίου ελέγχου σε εταιρίες και σε υποδομές που είναι κρίσιμες για την ελληνική οικονομία και για τους Έλληνες πολίτες, αλλά δεν μπερδεύουμε το δημόσιο έλεγχο με την κρατική ιδιοκτησία και τον δημόσιο έλεγχο με την κρατική διοίκηση των εταιρειών.

Δυστυχώς, οφείλω να πω με λύπη, ότι δεν έχουν να επιδείξουν πολλά επιτυχημένα παραδείγματα οι κρατικές επιχειρήσεις και οι δημόσιες επιχειρήσεις.

Θα αναφέρω μερικά παραδείγματα σήμερα που μιλάμε το 2019, οι μεγαλύτερες δημόσιες επιχειρήσεις είναι ζημιογόνες και πολλές προβληματικές επιχειρήσεις. Να πω, ότι η Δ.Ε.Η. -θα παρουσιάσει το οικονομικό έτος 2018- θα παρουσιάσει σημαντικές ζημιές στα αποτελέσματα της.

Τα ΕΛΤΑ ψάχνουν μέρα - μέρα να βρουν χρήματα για να μπορέσουν να πληρώσουν το προσωπικό τους και να μπορέσουν να επιβιώσουν. Ο ΟΣΕ πριν πουληθεί-πριν ιδιωτικοποιηθεί ΤΡΑΙΝΟΣΕ ήταν μια προβληματική εταιρία και τώρα με το που μπήκε κάποιος ιδιώτης επενδυτής έχει γίνει μια κερδοφόρα εταιρεία.

Αντίστοιχα υπάρχουν πολλά παραδείγματα εταιριών κρατικών εταιρειών, η ΛΑΡΚΟ είναι ένα τεράστιο πρόβλημα, κύριε Υπουργέ, πρέπει να δούμε, επιτέλους, τι θα κάνουμε, γιατί εκεί εργάζονται πάνω από χίλιοι άνθρωποι. Αξιοποιούν κοιτάσματα νικελίου της χώρας μας είναι καθαρά εξαγωγική εταιρία πρέπει να εξορθολογιστεί η παραγωγή της, πρέπει να την υποστηρίξει η πολιτεία, αλλά πρέπει να έχει ένα σχήμα το οποίο να μπορεί να είναι ανταγωνιστικό προς τον παγκόσμιο στερέωμα πια. Δεν μπορεί να επιβαρύνεται ή να αφήνεται μια κατάσταση, όπου απαξιώνεται εντελώς η κρατική περιουσία.

Εγώ καταλαβαίνω τη θέλησε πάρα πολλών οι οποίοι λένε, εμείς θέλουμε να προστατέψουμε τις δημόσιες επιχειρήσεις και τον δημόσιο έλεγχο και τελικά με την πρακτική και με την πρακτική -μπορώ να πω και της δικής μας Κυβέρνησης- φέρνετε το αντίθετο αποτέλεσμα από αυτό που επιδιώκεται.

Δηλαδή, από τη μια θέλετε να σώσετε τις δημόσιες επιχειρήσεις και να τις κάνετε βιώσιμες, κραταιές και κερδοφόρες και από την άλλη τις έχετε μετατρέψει όλες σε εταιρείες ζόμπι.

Άρα, εδώ κάτι δεν πάει καλά, κάτι πρέπει να αλλάξουμε. Έχουν περάσει πια σαράντα χρόνια, έχουμε δοκιμάσει πολλά μοντέλα. Ναι, το δημόσιο ελληνικό, όχι στη δημόσια διοίκηση και στην κρατική διοίκηση.

Εδώ λοιπόν μπορεί να ελέγξει το κράτος. Η πολιτεία έχει ελεγκτικούς μηχανισμούς και έχει και την Ρυθμιστική Αρχή Ενέργειας και μπορεί να ελέγχει όλες τις εταιρείες οι οποίες λειτουργούν στον κλάδο της ενέργειας. Το ίδιο μπορεί να κάνει, όπως κάνει με τον ΔΕΣΦΑ και βάζετε προαπαιτούμενα και βάζετε περιορισμούς και έτσι , μέσα σε αυτά υποχρεώνετε τον ιδιώτη που έχει πάνω από το 50% του μεριδίου των μετοχών του ΔΕΣΦΑ και έχει και το μάνατζμεντ, τη διαχείριση του ΔΕΣΦΑ, τον υποχρεώνετε να λειτουργεί έτσι όπως θέλει η πολιτεία. Το ίδιο μπορεί να κάνει λοιπόν και με την ΔΕΠΑ υποδομών και φυσικά με την ΔΕΠΑ εμπορίας. Δεν μπορώ να καταλάβω για ποιο λόγο πρέπει το κράτος σήμερα να έχει μια εμπορική επιχείρηση στην κατοχή του και να έχει ειδικά δικαιώματα για να λέει από πού θα αγοράσει εμπόρευμα ή φυσικό αέριο, ο πιθανός αγοραστής για να μπορέσει μετά να ανταγωνιστεί άλλες εταιρείες, που δεν έχουν τέτοιους περιορισμούς. Δηλαδή, εδώ τίθεται και ένα θέμα αθέμιτου ανταγωνισμού. Δηλαδή, η ΔΕΠΑ σήμερα και η ΔΕΠΑ εμπορίας κατ' επέκταση, θα εμπορεύεται περίπου το 50% του φυσικού αερίου που ζητά σήμερα η ελληνική αγορά. Το υπόλοιπο 50% το εισάγει και το εμπορεύονται ιδιώτες. Οι άλλοι ιδιώτες, το 50% θα μπορούν να αγοράζουν από όπου βρίσκουν φθηνότερα και θα μπορούν να διαφοροποιούν και το μείγμα, έτσι όπως θέλουν εκείνοι, ώστε να είναι πιο ανταγωνιστικοί. Αλλά, στην ΔΕΠΑ υποδομών Α.Ε., επειδή το ελληνικό κράτος θα έχει 14% μερίδιο μετοχών, θα μπορεί να έρχεται και να λέει ο εκάστοτε υπουργός, σήμερα είσαστε εσείς, μπορεί να έχετε καλές προθέσεις, αύριο έρχεται κάποιος άλλος, μπορεί να έχει κακές προθέσεις και τελικά να έρχεται να του λέει όχι θα αγοράσεις από κει, ή θα αγοράσεις και από εκεί. Όταν μπορεί να έρθει η ΡΑΕ και να ζητήσει επιχειρηματικό πλάνο και να ζητήσει αποδείξεις, το πως καλύπτουν οι ενεργειακές εταιρείες και πόσο εξασφαλίζουν την ανεμπόδιστη και αδιατάρακτη παροχή ενέργειας στις ημέρες μεγάλης αιχμής, όπως έκανε πολύ σωστά η ΡΑΕ το 2018. Ήρθε και ζήτησε από τους ηλεκτροπαραγωγούς επιχειρηματικό πλάνο και αποδείξεις, πώς διασφαλίζουν, ότι στις μέρες της μεγάλης αιχμής, που είναι ο χειμώνας, θα καλύπτουν τουλάχιστον το 90% της αιχμής τους.

Άρα, η ΡΑΕ είναι παντοδύναμη, μέσα στα πλαίσια των ευρωπαϊκών κανονισμών και έτσι λειτουργεί και η υπόλοιπη Ευρώπη. Δεν χρειάζεται. Αυτό που λέτε είναι ψευδοεπιχείρημα, το ότι εμείς θέλουμε να έχουμε το 51% στα δίκτυα για να ελέγχουμε τα δίκτυα διανομής. Μα τα ελέγχει τα δίκτυα διανομής το κράτος. Έχει την Ρυθμιστική Αρχή Ενέργειας. Και, εάν θέλετε να το πάω και παραπέρα, σήμερα το κράτος και κάθε κράτος είναι μέτοχος σε όλες τις ιδιωτικές επιχειρήσεις της Ελλάδος, κατά 29% και μόνο στα κέρδη. Όποια επιχείρηση, όποιο νομικό πρόσωπο σήμερα λειτουργεί στην Ελλάδα, το 29% των κερδών της πάει στο κράτος, στην πολιτεία. Και μόνο στα κέρδη είναι συνεταίρος το κράτος, όχι στις ζημιές. Δεν συμμετέχει, αντίθετα, στις ζημιές των ιδιωτικών επιχειρήσεων. Άρα, δεν μπορούμε να λέμε ότι το κράτος θα φύγει. Δεν είμαστε κατά του ελέγχου, του σωστού, του δίκαιου ελέγχου από την ελληνική πολιτεία. Και φυσικά, άμα τα αφήσεις όλα ανεξέλεγκτα μπορεί να παρουσιαστούν φαινόμενα εκμετάλλευσης, τα οποία φυσικά δεν τα θέλουμε. Αλλά, ναι, υπέρ του δίκαιου και του λελογισμένου ρυθμιστικού πλαισίου, έτσι ώστε να βοηθάμε να δουλεύει ο ανταγωνισμός με όρους δικαιοσύνης και ισότητας, υπέρ των καταναλωτών, υπέρ των φορολογουμένων πολιτών και τελικά, υπέρ των Ελλήνων και κυρίως υπέρ των φτωχών και αδύναμων, γιατί αυτοί έχουν τα μεγαλύτερα προβλήματα. Οι πλούσιοι δεν έχουν ανάγκη τα καταφέρνουν, μέσω της οικονομικής δύναμης που μπορεί να έχουν.

Άρα, διαφωνούμε με τον τρόπο που πάτε να κάνετε ένα σωστό, επί της αρχής, επιχείρημα. Δηλαδή, να χωρίσετε τη διανομή από την εμπορία, ή να πω καλύτερα, να χωρίσετε τις ρυθμιζόμενες υπηρεσίες, από τις ανταγωνιστικές υπηρεσίες. Αυτό το οποίο πάτε να κάνετε, θα μπορούσε να γίνει καλύτερα.

Σε ό,τι αφορά λοιπόν την ΔΕΠΑ, αυτά έχω να πω.

Πάμε να δούμε λοιπόν κάποια άρθρα. Κύριε Υπουργέ, νομίζω, ότι, καμιά φορά στα νομοσχέδια παρεισφρύουν και μερικές διατάξεις που μπορεί να μην έχουν προσεχθεί πολύ καλά. Δεν θεωρώ, ότι αυτό το οποίο έχει μπει στην ΡΑΕ είναι κάτι το οποίο σας εκφράζει και αφορά τη διοίκηση της ΡΑΕ. Λέει εδώ συγκεκριμένα, στο άρθρο 69, στο άρθρο 10, προστίθενται οι παράγραφοι 9 και 10 ως εξής: Τα μέλη της ΡΑΕ δεν επέχουν αστική ευθύνη για πράξεις ή παραλείψεις κατά την άσκηση των καθηκόντων τους. Νομίζω, ότι αυτή η διάταξη, πρώτον, είναι κατάφωρα αντισυνταγματική. Αν κάποιος την προσβάλλει θα πέσει. Δεύτερον, είναι, ας μην το πω ανήθικη, είναι εντελώς άδικη. Εδώ πάμε να καταργήσουμε το νόμο περί ευθύνης υπουργών και αλλάζουμε το Σύνταγμα και ερχόμαστε εδώ να φέρουμε ένα νόμο περί ευθύνης της διοίκησης της ΡΑΕ;

Θεωρώ ότι εδώ θα μπορούσατε και να συμφωνήσουμε όλοι και αυτό να το αποσύρετε. Επίσης, στη παράγραφο 1 στην υπoπαράγραφο β’, στον αριθμό 10 λέει «εκπίπτει από τη θέση του μέλος της Αρχής, το οποίο απουσιάζει αδικαιολόγητα σε τρεις συνεχόμενες συνεδριάσεις. Η διαπίστωση γίνεται με πράξη του Προέδρου της Αρχής». Που ακούστηκε αυτό τελικά, ο Πρόεδρος μιας Αρχής να εκδίδει διαπιστωτική πράξη και να κρίνει και να αποφασίζει. Δηλαδή ο ίδιος να κρίνει, ο ίδιος να ελέγχει, ο ίδιος να αποφασίζει, ο ίδιος να διαπιστώνει. Νομίζω ότι και αυτό θα πρέπει να φύγει από το κείμενο. Δεν νομίζω ότι βοηθά σε τίποτα το παρόν νομοσχέδιο.

Επίσης, παρακάτω «οι υποψήφιοι υποβάλουν τις αιτήσεις τους στη ΡΑΕ, η οποία τις αξιολογεί και συντάσσει προσωρινούς πίνακες αποκλειομένων κατάταξης και επιλεγόμενων, τους οποίους δημοσιεύει στην ιστοσελίδα της». Αυτό που περιέγραψα τώρα έτσι όπως εσείς περιγράφετε τη πρόσληψη 79 εργαζομένων στη ΡΑΕ. Για ποιο λόγο πάτε κατά παρέκκλιση και διαφορετικά από ότι γινόταν τα προηγούμενα χρόνια; Το ΑΣΕΠ; Όλοι έχουμε τα κριτήρια τα οποία μπορεί να τα προβλέπετε με το νόμο. Δηλαδή, να προβλέψετε τι κριτήρια πρέπει να έχουν αυτοί, οι οποίοι θα προσληφθούν και με βάση αυτά να γίνει η αξιολόγησή τους. Για ποιο λόγο να παρακάμψουμε το ΑΣΕΠ; Δεν νομίζω ότι υπάρχει λόγος. Δεν προσφέρει σε τίποτα, δηλαδή, χαλάει η εικόνα χωρίς να υπάρχει λόγος.

Το άρθρο 75, κάλυψη εκτάκτων αναγκών σε προσωπικό στο διαχειριστή ΑΠΕ και εγγυήσεων προέλευσης. Μιλάμε για προσλήψεις 25 ατόμων στη ΔΑΠΕ. Είναι η εταιρεία, η οποία είναι η συνέχεια του ΛΑΓΗΕ, διαχειρίζεται τον ειδικό λογαριασμό μέσω του οποίου πληρώνονται οι ιδιοκτήτες ΑΠΕ κ.λπ.. Για ποιο λόγο και αυτό να γίνει κατά παρέκκλιση τελευταία στιγμή; Τόσα χρόνια είχατε, δεν ξέρατε ότι είχε ανάγκες; Εδώ δείχνει μία άρον άρον τελευταίας στιγμής προσπάθεια να προσλάβετε προσωπικό, το οποίο τελικά δεν αξιολογείται ίσως σωστά. Κύριε Υπουργέ, μην επαναλαμβάνουμε τα λάθη του παρελθόντος. Δεν λέει κανείς ότι αυτά δεν έχουν γίνει κατά το παρελθόν, αλλά είπαμε να σταματήσουμε να γίνονται. Εδώ πιστεύω ότι μπορεί να γίνει με κάποιο αντικειμενικό τρόπο.

Επίσης το άρθρο 76, εδώ είναι ένα ερώτημα, προσλαμβάνετε προσωπικό στην εταιρεία «Αριάδνη». Ποια είναι η «Αριάδνη»; Είναι η εταιρεία ειδικού σκοπού, την οποία έχετε ιδρύσει, την έχετε συστήσει, που έχει μετόχους τον ΑΔΜΗΕ και την κοινοπραξία του EuroΑsia, όπου αυτό υποτίθεται το νομικό πρόσωπο ειδικού σκοπού θα είναι υπεύθυνο να κατασκευάσει την ηλεκτρική διασύνδεση Αθήνα – Κρήτη – Κύπρο – Ισραήλ. Μάλιστα αυτό το έργο, όπως εσείς λέτε εδώ πέρα, έχει οριστεί και έχει χαρακτηριστεί ως έργο PCI, γραμμή μεταφοράς μεταξύ Κορακιάς στη Κρήτη και Περιφέρειας Αττικής που αποτελεί τμήμα του έργου κοινού ενδιαφέροντος EuroAsia Interconnector. Προσλαμβάνετε καταρχήν 30 ανθρώπους εκεί. Ακόμα δεν ξεκίνησε τίποτα, ακόμα δεν ξέρουμε τι θα γίνει.

Έρχεται η Ευρωπαϊκή Επιτροπή και λέει ότι κινδυνεύει να βγάλει εκτός κοινού ενδιαφέροντος αυτό το έργο και να χαθεί η χρηματοδότηση. Χρηματοδότηση για το τμήμα Αθήνα – Κρήτης, όχι μόνο για τη χρηματοδότηση γενικά, γιατί πρέπει να ξέρετε ότι μιλάμε για το τέλος περιόδου και υπάρχουν αρκετά αδιάθετα χρήματα στο αντίστοιχο ταμείο της Ευρωπαϊκής Επιτροπής, που θα μπορούσαμε να αξιοποιήσουμε και να πάρουμε 300 – 400 εκατομμύρια πέρα και πάνω από το ΕΣΠΑ. Γιατί το να έρθουμε και να δώσουμε χρήματα από το ΕΣΠΑ, τα οποία τα έχουμε ούτως η άλλως να τα χρησιμοποιήσουμε και να τα χρησιμοποιήσουμε για την ηλεκτρική διασύνδεση, όταν μπορούμε να φέρουμε έξτρα χρήματα από άλλο ταμείο 300 – 400 εκατομμύρια, αυτό είναι το λιγότερο ανόητο.

Έχουμε τη δυνατότητα, δηλαδή, να πάρουμε 300 εκατ. € για έργο το οποίο αφορά την Ελλάδα, θα μπορούν να είναι και οι Έλληνες κατασκευαστές, να είναι και Έλληνες παραγωγοί του καλωδίου και δε θα τα πάρουμε αυτά και θα πάμε να χρησιμοποιήσουμε τα χρήματα του κουμπαρά που ήδη έχουμε, τα οποία θα μπορούσαν να δοθούν για άλλες χρήσεις και να βοηθήσουν περισσότερο και τη μικρομεσαία επιχειρηματικότητα και παραγωγική βάση; Νομίζω ότι αυτό δεν είναι δόκιμο!

Για να μη μακρηγορώ, ακόμη δεν ξέρουμε τι θα γίνει μ’ αυτό κι εσείς πάτε και διορίζετε κόσμο. Προς τι η βιασύνη; Δεν έχει κόσμο ο ΑΔΜΗΕ; Αυτό είναι το πρόβλημα; Τριάντα άνθρωποι καταρχήν από πού θα πληρωθούν; Θα επιβαρύνουν το WACC; Παίρνουμε, δηλαδή, 30 ανθρώπους και στέλνουμε το λογαριασμό στους Έλληνες καταναλωτές; Χρειάζονται; Υπάρχει μια μελέτη που έκανε η Διεύθυνση Ανθρώπινου Δυναμικού του ΑΔΜΗΕ η οποία να λέει ότι υπάρχει μεγάλο πρόβλημα έλλειψης προσωπικού και θέλει 30 ανθρώπους σ’ αυτές και σ’ αυτές τις κατηγορίες; Με ποια μελέτη; Πού βασίστηκε αυτό και πώς έδωσε και έγκριση η ΡΑΕ, σε τελευταία ανάλυση, εάν έχει δώσει έγκριση;

Επαναλαμβάνω, ότι δε θα πρέπει να επαναλαμβάνουμε λάθη του παρελθόντος. Δε βγάζουν πουθενά, δεν σώζεται η κατάσταση μ’ αυτά! Το είδατε πριν! Να δημιουργήσουμε θέσεις εργασίας που τις έχουμε ανάγκη, πολλές, εκατοντάδες χιλιάδες, αλλά όχι να στέλνουμε το λογαριασμό στους φορολογούμενους και τους καταναλωτές, που ήδη έχουμε 3 δις ευρώ ανείσπρακτα από τη ΔΕΗ!

Υπάρχει, επίσης, ένα θέμα που αφορά το άρθρο 80 παράγραφο 4. Κάνετε εδώ κάποιες αλλαγές στις άδειες εμπορίας προϊόντων πετρελαίου. Γιατί κάνετε αυτές τις αλλαγές; Κάποιος, δηλαδή, με μια μικρότερης κατηγορίας άδεια μπορεί να πάει, να το πω έτσι απλά για να το καταλάβουν και οι συνάδελφοι, να πάρει μια άδεια εμπορίας υγραερίου που δεν έχει πολλές προϋποθέσεις, δε θυμάμαι εάν τη λένε κατηγορία τύπου Γ, ας πούμε ότι τη λένε κατηγορία τύπου Γ και έχοντας αυτή την άδεια εμπορίας υγραερίου να κάνει μια επέκταση δραστηριοτήτων και να αρχίσει, καταθέτοντας μια εγγυητική επιστολή, να ασκεί εμπορία σε προϊόντα τα οποία χρειάζεται για να τα εμπορευθούμε κατηγορία τύπου Α, που αυτό έχει εγκαταστάσεις, μεταφορικά μέσα. Κάποιος, δηλαδή, για να πάρει κατηγορία τύπου Α εμπορίας προϊόντων πετρελαιοειδών, να το δείτε λίγο αυτό και το συζητάμε και στην Ολομέλεια, πρέπει να έχει κάποιες προϋποθέσεις, πρέπει να έχει εγκαταστάσεις μεγάλες, οχήματα διανομής, οργάνωση και οικονομική επιφάνεια. Εσείς δίνετε τη δυνατότητα κάποιος να κάνει εμπορία κατηγορίας τύπου Α προϊόντων πετρελαίου έχοντας πάρει μια άδεια κατηγορίας τύπου Γ. Εδώ θέλει λίγη προσοχή! Να το δούμε μην πάμε και χαλάσουμε τελικά μια αγορά η οποία φαίνεται ότι δουλεύει σωστά και την οποία πρέπει να αλλάξουμε με άλλο τρόπο. Έχουμε το λαθρεμπόριο. Εάν γεμίσουμε εκατοντάδες και παραπάνω μικρούς εμπόρους που θα μπορούν να εμπορεύονται πετρέλαιο, βενζίνη, καύσιμα, πώς να ελέγξεις αυτή την αγορά; Ήδη έχουμε πρόβλημα λαθρεμπορίου, να πάμε να το γιγαντώσουμε αυτό;

Αυτά είχα να πω, κυρία Πρόεδρε, τα υπόλοιπα στην Ολομέλεια.

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ**: Κυρίες και κύριοι, δε μπορώ να μην απαντήσω και να μη τοποθετηθώ τουλάχιστον πάνω στους χαρακτηρισμούς που άκουσα από τη συναδέλφισσα εκπρόσωπο του Κ.Κ.Ε., κυρία Μανωλάκου.

Πολύ εύκολα χρησιμοποιούν τις λέξεις «προκλητικό», «επαίσχυντο»! Κύριε Υπουργέ, θα συνιστούσα να μη κάνετε τίποτα, να περιμένετε τη λαϊκή εξουσία, θα φτιαχτούν όλα. Αφήστε τα όπως είναι! Να αφήσουμε, δηλαδή, τη γεωθερμία και να μη την αξιοποιήσουμε. Σε όφελος ποιανού θα είναι; Θα είναι υπέρ των λαϊκών μαζών, των λαϊκών οικογενειών ή του μεγάλου κεφαλαίου, για να χρησιμοποιήσω τις ορολογίες τους; Ποιοι θα ωφεληθούν από την αξιοποίηση της γεωθερμίας; Αφήστε το κτηματολόγιο, κ. Δημαρά! Δεν χρειαζόμαστε κτηματολόγιο για να κάνει το μεγάλο κεφάλαιο ό,τι θέλει και να παίζει όπως θέλει και να την πληρώνει η μικρή ιδιοκτησία και οι λαϊκές οικογένειες. Αυτή είναι η τοποθέτηση των συντρόφων της Αριστεράς! Με συγχωρείτε, δηλαδή, αλλά έχω ενοχληθεί πάρα πολύ από τους βαρύτατους χαρακτηρισμούς!

Όσον αφορά τα πολεοδομικά είναι λέει επαίσχυντο το ότι μετατρέπεται η μεταφορά χρήματος σε γη. Το ξέρετε ότι πάγια θέση μας θα έπρεπε να είναι ότι πρέπει η εισφορά να παραμένει σε γη και όποιος πληρώνει καταστρέφει την εισφορά σε γη και την οικοδομή; Είναι αριστερή θέση αυτή; Είναι προοδευτική; Εμείς, θέλουμε να μεγαλώνουν οι πράσινοι χώροι και να μην εξαφανίζονται από όποιον πληρώνει και έχει και πληρώνει, γιατί πάλι δεν έχουν να πληρώσουν οι λαϊκές οικογένειες. Κάποιοι άλλοι έχουν να πληρώνουν για να μην μετατρέπεται η εισφορά σε χρήμα σε γη.

Για το θέμα των διευκολύνσεων που προβλέπει το νομοσχέδιο και είναι πάρα πολύ σημαντικές για να μπορούν οι διάφοροι φορείς και οργανώσεις να κατασκευάζουν τις απαραίτητες εγκαταστάσεις για την προστασία των άγριων ζώων και για όλες τις άλλες δράσεις μέσα στις δασικές και σε άλλες εκτάσεις, αυτά δεν είναι φιλοπεριβαλλοντικά μέτρα; Δεν είμαστε υπέρ της προστασίας του περιβάλλοντος οι αριστεροί;

Θα ήθελα να κλείσω με το θέμα των κατεδαφίσεων. Στο νόμο που ψηφίσαμε το Νοέμβριο του 2017 και για τον τρόπο έκδοσης των αδειών και για το πώς θα επιβάλλονται πρόστιμα και για να κρίνουμε το θέμα που έχει να κρίνει τις τακτοποιήσεις των αυθαιρέτων, ψηφίσαμε κάποια πράγματα με συγκεκριμένη φιλοσοφία. Το είπε και ο κ. Υπουργός «τέρμα τα αυθαίρετα». Αυξήσαμε τα πρόστιμα από τη μια, δώσαμε όμως και κίνητρα για να τα κατεδαφίζουν από μόνοι τους, ούτως ώστε να αποφεύγουμε αυτή τη μακρά διαδικασία που παρακολουθούμε ως τώρα που κανένας σχεδόν δεν το κατεδαφίζει και τώρα, το νομοσχέδιο ξέρετε τι κάνει; Ένας λόγος που μακραίνουν οι κατεδαφίσεις και παρατηρήθηκε ιδιαίτερα στο Μάτι αυτό, ενώ υπάρχουν πρωτόκολλα για κατεδάφιση, όταν πάει η υπηρεσία για να το εφαρμόσει βρίσκει διαφορετική την υπάρχουσα κατάσταση από αυτή που αναφέρεται στα πρωτόκολλα και δε μπορεί να κάνει τίποτα αν δεν έχει νέα δικαστική απόφαση.

Αυτό σημαίνει ότι δε μπορεί το δημόσιο να κατεδαφίσει κανένα αυθαίρετο τη στιγμή που ο άλλος έχει κάνει κάποιες τροποποιήσεις. Αυτό λοιπόν τώρα ρυθμίζεται. Προβλέπεται στο νομοσχέδιο ότι κατεδαφίζονται και αυτά που έχουν γίνει πάνω σε αυτά που έχουν καταγραφεί, χωρίς να χρειάζεται άλλη δικαστική απόφαση. Όπως είπε και ο Υπουργός, επίσης επισπεύδεται και η διαδικασία των κατεδαφίσεων και σε αυτά που έχουν αποπερατωθεί και όχι μόνο όταν τον πιάσεις και τον σταματήσεις να μην ολοκληρώσει το αυθαίρετο. Αυτή είναι η διαφορά μας. Αυτή είναι η διαφορετική φιλοσοφία. Πώς αλλιώς θα σταματήσουμε όλη αυτή την ιστορία της επανάληψης της κατασκευής αυθαιρέτων;

Ποιον θα ωφελήσει αυτό; Τις λαϊκές μάζες, το μεγάλο κεφάλαιο ή να περιμένουμε να μην τα κάνουμε όλα αυτά για να έχουμε τη λαϊκή εξουσία, οπότε εκεί θα ρυθμιστούν όλα μια και καλή; Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κυρία Πρόεδρε. Πάλι ήρθε η κυβέρνηση του ΣΥ.ΡΙΖ.Α. να κάνει αυτό το νομοσχέδιο και να ασχοληθεί με τις ανανεώσιμες πηγές ενέργειας και ειδικά με τη γεωθερμία. Έπρεπε, ήδη, η χώρα να έχει προχωρήσει εδώ και πολλά χρόνια, αλλά, δυστυχώς, έπρεπε να έρθει ο ΣΥ.ΡΙΖ.Α. για να τακτοποιήσει και αυτό το ζήτημα. Πιστεύω ότι είναι από τα ευρηματικά νομοσχέδια που έχουμε κατεβάσει όλο αυτό το διάστημα και θα βοηθήσει πάρα πολύ τον αγροτικό τομέα και ειδικά, τις θερμοκηπιακες καλλιέργειες, διότι και ένα μεγάλο ποσοστό θα πάει προς αυτή την κατεύθυνση.

Επειδή τυχαίνει να είμαι μέλος και στην Επιτροπή Περιβάλλοντος, την περασμένη εβδομάδα είχαμε συζήτηση για τη γεωθερμία με τον αντίστοιχο καθηγητή και εξήγησε πάρα πολλά πράγματα και έλεγε ότι ήταν αναγκαίο να γίνει και όντως, γίνεται.

Βεβαίως, όταν κάτι εφαρμόζεται για πρώτη φορά, μπορεί να έχεις και λάθη και αστοχίες και εδώ είμαστε να τα διορθώσουμε όλα, αλλά πιστεύω ότι είναι ένα από τα καλύτερα νομοσχέδια και θα βοηθήσει στο κόστος παραγωγής των αγροτικών προϊόντων.

Θα ήθελα να θέσω και το ζήτημα των Ευρωπαίων όλα αυτά τα χρόνια και γιατί είναι πιο ανταγωνιστική και η γεωργία τους συγκριτικά με εμάς, όταν η γεωθερμία και όλα αυτά συστήματα συμμετέχουν σε ένα πολύ υψηλό βαθμό στις ΑΠΕ, με αποτέλεσμα να έχουν ανταγωνιστικά προϊόντα και, παρόλο που έχουν καλύτερο μεροκάματο από εμάς, να είναι ανταγωνιστικοί ως προς εμάς. Τώρα καταλαβαίνει ο κόσμος τι ενέργειες έκαναν στην Ευρώπη για να μπορέσουν να έχουν το ενεργειακό κόστος χαμηλά, όπως εμείς προσπαθούμε τώρα να το κάνουμε πράξη.

Στον εθνικό σχεδιασμό που κάνουμε για την ενέργεια και τις ΑΠΕ, νομίζω ότι χωράνε και μικρά αγροτικά φωτοβολταϊκά ακόμα. Οι εκπρόσωποι των αγροτών, σας έθεσαν πάλι το ζήτημα των μικρών φωτοβολταϊκών για αγρότες. Νομίζω ότι θα είναι και ένα κίνητρο για τους αγρότες να καθίσουν στα χωριά σαν ένα συμπληρωματικό εισόδημα για αυτές τις μικρές μονάδες ΑΠΕ τις οποίες μπορούν να έχουν. Στο νομοσχέδιο που ετοιμάσατε, στο άρθρο 72, στην κατάσταση για την ηλιακή ενέργεια, προτείνω να βάλουμε και ένα δεύτερο για εγκαταστάσεις ισχύος μικρότερη από τα 500 και μια δεύτερη παράγραφο οι κατ' επάγγελμα αγρότες να έχουν εκατοστάρια φωτοβολταϊκά και πιθανόν, με τη συμμετοχή που θα έχουν και στα επαγγελματικά, μπορούν να έχουν μέχρι δύο φωτοβολταϊκά.

Το πρόβλημα είναι με την τιμή που θα έχουν αυτά τα φωτοβολταϊκά που να μπορεί να αποδώσει ως επένδυση και να βγάζει και ένα μικρό κέρδος. Πιστεύω ότι πρέπει η λογική να είναι του μικρού κέρδους και της συντήρησης, διότι ο αγρότης χρειάζεται να βρίσκεται στην ύπαιθρο. Πιστεύω ότι είναι θεματοφύλακας της υπαίθρου, άρα όλο αυτό για τις ΑΠΕ «πατάει» στο περιβάλλον. Πιστεύω ότι ο αγρότης είναι «φρουρός» και πρέπει να του δώσουμε ένα κίνητρο να παραμένει στην ύπαιθρο. Πιστεύω ότι μια τιμή που μπορεί να είναι μέσα σε λογικά πλαίσια, κατά τη γνώμη μου, θα είναι αν μια τιμή πώλησης που πουλάει η Δ.Ε.Η., στα 9 με 10 λεπτά την κιλοβατώρα, ένα 10% με 12% πάνω σε αυτή τη τιμή, ειδικά για μικρά φωτοβολταϊκά τόξα.

Θέλω να κλείσω με αυτό που λέμε γη υψηλής παραγωγικότητας. Το αντιμετωπίζουμε όλοι οι αγρότες και εγώ προσωπικά. Κάνουμε ένα φωτοβολταϊκό. Εμένα η γη μου είναι υψηλής παραγωγικότητας. Πού θα το κάνουμε φωτοβολταϊκό; Άρα, πρέπει να μπορώ σε ένα ποσοστό 1% της γης, σε μια γωνία, 150 με 200 τετραγωνικά που θέλει ένα φωτοβολταϊκό, να μπορώ να το κάνω. Αυτό πρέπει να το δούμε για τους αγρότες που μπορούν να έχουν κάποιους χώρους που μπορούν να το κάνουν.

Βεβαίως, πρέπει να προστατευτεί η υψηλής παραγωγικότητας, γιατί βλέπω εδώ κάποια φωτοβολταϊκά 250 και 300 στρέμματα. Βεβαίως, όλοι συμφωνούμε ότι η γη είναι και για άλλο σκοπό, αλλά πρέπει να δούμε, πώς θα λύσουμε αυτό το πρόβλημα των μικρών φωτοβολταϊκών, γιατί αυτά τα κατοστάρια φωτοβολταϊκά χρειάζονται 100, 200 ή 300 τετραγωνικά, που μπορείς να το βάλεις σε μια γωνία του χωραφιού. Με αυτές τις τρεις παρατηρήσεις, πιστεύω ότι το νομοσχέδιο είναι καλό και πρέπει να βοηθήσουμε λίγο τον αγροτικό κόσμο προς αυτή την κατεύθυνση. Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Το λόγο έχει ο κ. Δημαράς.

**ΓΕΩΡΓΙΟΣ ΔΗΜΑΡΑΣ (Υφυπουργός Περιβάλλοντος και Ενέργειας)**: Ευχαριστώ, κυρία Πρόεδρε.

Θα ξεκινήσω από τον αγαπητό κ. Παπαδόπουλο, ότι πρέπει να προστατεύσουμε την καλλιεργήσιμη γη και όχι μόνο την υψηλής παραγωγικότητας. Νομίζω όλοι το καταλαβαίνουμε, διότι μιλάμε για αυτάρκεια της χώρας μας σε τρόφιμα και ακόμα πλεονασματικό Ισοζύγιο Εξωτερικών Συναλλαγών στην αγροτική παραγωγή, γιατί δεν είμαστε βιομηχανική χώρα.

Επομένως, γενική αρχή το ότι να δούμε μικρά φωτοβολταϊκά μέχρι 100 τ.μ., αυτό είναι μέσα στα λογικά όρια του μέτρου. Όμως, το ότι πρέπει να προσπαθούμε αυτά να μπαίνουν ει δυνατόν στις ταράτσες των κτιρίων κ.λπ. και μετά να πηγαίνουμε στη γη κι αυτό πρέπει να είναι επιδίωξη, ίσως και κίνητρο.

Τώρα, τέθηκαν, από το Κίνημα Αλλαγής και τη Ν.Δ., κάποια ζητήματα που έχουν πολιτικές και ιδεολογικές διαστάσεις και θα ήθελα, εδώ, να ξεκαθαρίζουμε, όταν συζητάμε ένα νομοσχέδιο, ο καθένας τις πολιτικές του απόψεις και διαφορές.

Κατηγορεί την Κυβέρνηση και γι' αυτό το νομοσχέδιο -και το Κίνημα Αλλαγής- για κρατισμό, διότι το κράτος κρατάει δίκτυα και υποδομές, με μια πλειοψηφία 51% σε κάποιες επιχειρήσεις. Ειπώθηκε, τώρα, από τον κ. Σκρέκα ότι αφού το κράτος είναι 29%, ούτως ή άλλως, συνεταίρος σε οποιαδήποτε επιχείρηση με το φόρο, τι το θέλουμε να ελέγχουμε και τα δίκτυα και τις υποδομές. Επί των κερδών είναι το 29%, κύριε Σκρέκα. Δεν είναι στη διοίκηση των επιχειρήσεων. Και εάν μια επιχείρηση έχει τα δίκτυα και τις υποδομές και πτωχεύσει; Και αν τα παραμελήσει; Και πώς;

Και για το Κίνημα Αλλαγής αναρωτιέμαι. Εγώ λέω τη δική μου την άποψη. Ίσως να μην αποτυπώνω επακριβώς. Όμως, είδα ότι, βασικά μάς κατηγορήσατε για κρατισμό, πάνω σε αυτό το νομοσχέδιο και λέω εγώ, τώρα: Πώς ένα κράτος θα εφαρμόσει ένα στρατηγικό σχεδιασμό παραγωγής-ανασυγκρότησης; Ένα στρατηγικό σχεδιασμό βιωσιμότητας, αν δεν μπορεί να ελέγχει ούτε τα δίκτυα και τις υποδομές;

Και ας μην ξεχνάμε ότι, πριν από λίγα χρόνια, το ελληνικό κράτος είχε δικά του τον ΟΤΕ, τη ΔΕΗ, τις Τράπεζες –Εθνική Τράπεζα, Αγροτική Τράπεζα, Ταχυδρομικό Ταμιευτήριο, Εμπορική Τράπεζα-, είχε τα αεροδρόμια, είχε και τι δεν είχε. Φθάσαμε στο σημείο όλα, λίγο-πολύ να τα ελέγχουν πολυεθνικές ξένες εταιρείες, ξένα κεφάλαια, επιθετικά funds. Και μας λέτε τώρα να μη κρατήσουμε ούτε τα δίκτυα και τις υποδομές;

Εγώ πιστεύω ότι ήδη έχουμε χάσει τον έλεγχο και ότι τουλάχιστον να κρατήσουμε τα δίκτυα και τις υποδομές. Αυτό πραγματικά είναι πολιτική θέση, αλλά, με συγχωρείτε, αυτό είναι ο νεοφιλελευθερισμός στην πράξη. Και δεν είναι μόνο, δηλαδή, το όσον αφορά το πώς σκέπτεστε τα ζητήματα της πρόνοιας και των συνταξιοδοτικών κ.λπ..

Επομένως, αυτή είναι πολιτική επιλογή και το λέμε ξεκάθαρα ότι το κράτος πρέπει, βασικά, τα δίκτυα και τις υποδομές να τα ελέγχει. Γι' αυτό, την παραγωγή και το εμπόριο, ας τα ελέγχουν οι ιδιώτες. Εκεί είναι ο ανταγωνισμός. Όμως, στοιχειωδώς, τα δίκτυα πρέπει να τα ελέγχουμε.

Επίσης -και το λέω πραγματικά- αν πτωχεύσει μια εταιρεία που έχει τα δίκτυα, το σκέπτεστε; Πέρα από το δικό της σχεδιασμό που θα είναι κερδοσκοπικός και πώς θα πουλάει κομμάτια κ.λπ. Δεν μπορείς να το ελέγξεις. Νομίζω ότι σε αυτό δεν θα πρέπει να σταθούμε περισσότερο.

Ήθελα να πω για το Κτηματολόγιο που έχω και αρμοδιότητα και εποπτεία. Πραγματικά, το πήραμε κάτω από το 7% της επιφάνειας της χώρας. Αυτή τη στιγμή, κτηματογραφείται όλη η χώρα. Κληρονομήσαμε φοβερές δυσκολίες, γιατί έχουν παραλειφθεί, από τους αναδόχους, έργα με μεγάλα και πολλά λάθη.

Έχουν φέρει Βουλευτές του ΣΥΡΙΖΑ την τροπολογία που πέρασε με αυτή τη διαδικασία. Δηλαδή, σε ορισμένα νησιά που υπάρχουν πολλά λάθη και για να μην ταλαιπωρούνται οι άνθρωποι και πάνε στα δικαστήρια με δικηγόρους κ.λπ.. Θα λυθεί το ζήτημα αυτό. Όλα αυτά τα ζητήματα των χιλιάδων πολιτών, λύνονται εν μέρει με το νομοσχέδιο και με αυτή την τροπολογία, αλλά και άλλα που δεν λύνονται θα τα λύσουμε πάρα πολύ σύντομα.

Επίσης, ακούστηκε εδώ, ότι με το νομοσχέδιο και με την τροποποίηση που κάνουμε στο άρθρο 7 του ν.4512/2018 έχουμε καινούργιο χαράτσι. Εγώ προτείνω να τα διαβάζουμε καλά αυτά, γιατί δεν επιβαρύνουμε τίποτα. Εννιάμιση ευρώ ήταν για το κάθε πιστοποιητικό. Απλώς, όταν το εκδιδόμενο πιστοποιητικό περιέχει περισσότερες από μία ενότητες εγγραπτέων δικαιωμάτων κατά μεταφορά από το κτηματολογικό φύλλο, όπου δηλαδή αυτές απεικονίζονται ως «οι περιπτώσεις χ - ψ κ.λπ.», καταβάλλεται πάγιο αξίας τεσσεράμισι ευρώ για κάθε επιπλέον. Δηλαδή, αντί να επιβάλλεται πάγιο αξίας εννιάμιση ευρώ, το εννιάμιση ευρώ μετατρέπεται σε τεσσεράμισι ευρώ. Δεν επιβαρύνεται ο πολίτης με αυτό το νομοσχέδιο. Το αναφέρω αυτό γιατί πρέπει να ξεκαθαριστεί.

Νομίζω ότι για πρώτη φορά πάμε με τέτοιες ταχύτητες και αντιμετωπίζονται τόσο πολλές δυσκολίες, όσον αφορά τους δασικούς χάρτες. Τα εκατοντάδες χιλιάδες αυθαίρετα μέσα στα δάση μας δυσκολεύουν πραγματικά να λύσουμε το πρόβλημα της ολοκλήρωσης των δασικών χαρτών. Πάντως, για πρώτη φορά στη χώρα και με τέτοια ταχύτητα και τέτοια μεθοδικότητα, προχωράει γρήγορα η κτηματογράφηση της χώρας που ξέρουμε όλοι ότι είναι η βάση για οποιοδήποτε σχέδιο παραγωγικής ανασυγκρότησης. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον Υφυπουργό, τον κ. Δημαρά. Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Περιβάλλοντος και Ενέργειας «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις».

Όπως προκύπτει από τις τοποθετήσεις των Εισηγητών, των Ειδικών Αγορητών, καθώς και των μελών της Επιτροπής, το σχέδιο νόμου έγινε δεκτό επί της αρχής κατά πλειοψηφία. Επίσης, γίνονται δεκτά κατά πλειοψηφία και τα άρθρα 1 έως 87. Συνεπώς, το νομοσχέδιο του Υπουργείου Περιβάλλοντος και Ενέργειας, γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ριζούλης Ανδρέας, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καφαντάρη Χαρά, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σηφάκης Ιωάννης, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Σκρέκας Κωνσταντίνος, Αρβανιτίδης Γεώργιος και Κεγκέρογλου Βασίλειος.

Τέλος και περί ώρα 17.50΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**